Yohane Adiyisɛm 21 - Nkwa Asem (NA-TWI) | Biblica\nYohane Adiyisɛm 21 - Nkwa Asem (NA-TWI)\nYohane Adiyisɛm 21\n1Afei mihuu ɔsoro foforo. Ɔsoro foforo no ne asase foforo no yerae, ɛnna po no nso yerae. 2 Na mihuu Kurow Kronkron a ɛyɛ Yerusalem foforo sɛ efi Onyankopɔn hɔ wɔ soro reba fam, a wasiesie ne ho te sɛ ayeforoyere a ɔrekohyia ne kunu.\n3 Metee nne dennen bi fi ahengua no so se, “Afei Onyankopɔn atenae wɔ nnipa mu. Ɔne wɔn bɛtena na wɔayɛ ne nkurɔfo. Onyankopɔn no ankasa ne wɔn bɛtena na wayɛ wɔn Nyankopɔn. 4 Na ɔbɛpopa wɔn aniwa mu nusu nyinaa. Na owu nni hɔ bio; na awerɛhow ne osu ne yaw nni hɔ bio. Na kan nneɛma no atwam.”\n5 Afei nea ɔte ahengua no so no kae se, “Afei mereyɛ nneɛma nyinaa foforo!” Ɔka kyerɛɛ me nso se, “Kyerɛw eyi efisɛ, saa nsɛm yi yɛ nokware a wɔde wɔn ho to so.” 6 Na ɔkɔɔ so kae se, “Wɔawie! Me ne Alfa ne Omega, mfitiase ne awiei no. Obiara a sukɔm de no no, mɛma no nsu a efi nkwa asuti mu anom kwa. 7 Obiara a obedi nkonim no benya eyi afi me nkyɛn. Mɛyɛ ne Nyankopɔn na ɔno nso ayɛ me ba. 8 Nanso ahufo ne wɔn a wonnye nni ne akyiwadeyɛfo ne awudifo ne aguamanfo ne adutufo ne abosonsomfo ne atorofo nyinaa benya wɔn kyɛfa wɔ ɔtare a ogya ne sufre dɛw wɔ mu no mu a, ɛyɛ owuprenu no mu.”\n9 Abɔfo baason a wokurakura nkuruwa ason a ɔhaw ason a etwa to no ahyɛ ma no mu baako baa me nkyɛn bɛkae se, “Bra, na mɛkyerɛ wo Ayefofoyere a ɔyɛ Oguammaa no yere no.”\n10 Honhom no faa me, na ɔbɔfo no de me kɔɔ bepɔw tenten bi atifi. Ɔkyerɛɛ me Yerusalem, Kurow Kronkron a efi soro, Onyankopɔn hɔ reba fam, 11 a ɛrehyerɛn Onyankopɔn anuonyam mu. Na kurow no hyerɛn sɛ aboɔdenbo, sɛ ahwehwɛbo a emu sɛ ahwehwɛ. 12 Na ne fasuw no wɔ ahoɔden na ɛware yiye nso a ɛwɔ apon dumien gu ano a, abɔfo dumien na wɔhwɛ apon no so. Apon no so na wɔakyerɛw Israel mmusuakuw dumien no mu nnipa din. 13 Ɛfa biara na apon abiɛsa na ɛwɔ hɔ - abiɛsa wɔ apuei; abiɛsa wɔ anafo; abiɛsa wɔ atifi ɛnna abiɛsa wɔ atɔe. 14 Wosii kurow no afasuw sii abo dumien a wɔakyerɛw Oguammaa no asomafo dumien no din wɔ so no so.\n15 Ɔbɔfo a ɔkasa kyerɛɛ me no wɔ sikakɔkɔɔ poma susudua a wɔde besusuw kurow no, n’apon ne ne fasuw. 16 Na kurow no ayi ahinanan pɛpɛɛpɛ a ne tenten ne ne trɛw yɛ pɛ. Ɔbɔfo no de ne susudua no susuw kurow no. Na ne tenten yɛ akwansin apem ne ahanum na ne tɛtrɛtɛ, ne sorokɔ ne ne tenten nyinaa yɛ pɛ. 17 Ɔbɔfo no susuw afasuw no nso a na ne sorokɔ yɛ nammɔn ahanu ne dunsia sɛnea na saa bere no nsusuwii a ɔbɔfo no nam so kae no te no.\n18 Ahwehwɛbo na ɔde too afasuw no. Na kurow no de, sikakɔkɔɔ amapa a ɛyɛ hyɛnn te sɛ ahwehwɛ na wɔde toe. 19 Wɔde aboɔdenbo ahorow a ɛyɛ fɛ na ɛhyehyɛɛ kurow no fapem. Fapem a edi kan yɛ ahwehwɛbo. Fapem a ɛto so abien yɛ hoabo. Fapem a ɛto so abiɛsa yɛ omununkumbo.\n20 Fapem a ɛto so anan yɛ ahabammonobo. Fapem a ɛto so anum yɛ ɛtɔnbo. Fapem a ɛto so asia yɛ bogyanambo. Fapem a ɛto so ason yɛ sikaberebo. Fapem a ɛto so awotwe yɛ apopɔbibiribo. Fapem a ɛto so akron yɛ akraatebo. Fapem a ɛto so du yɛ dɛnkyɛmmo. Fapem a ɛto so dubaako yɛ owusiwbo. Fapem a ɛto so dumien yɛ beredumbo.\n21 Na wɔde nhene pa dumien na ɛyɛɛ apon dumien no. Apon no mu biara, wɔde ahene pa baako na ɛyɛe. Na kurow no abɔnten kɛse yɛ sika amapa, kronn a ɛte sɛ ahwehwɛ.\n22 Na wonhu asɔredan wɔ kurow no mu baabiara efisɛ, na wɔsom Awurade Nyankopɔn Tumfoɔ ne Oguammaa no baabiara. 23 Na owia anaa ɔsram hann nhia kurow no efisɛ, na Onyankopɔn ne Oguammaa no anuonyam hyerɛn wɔ hɔ. 24 Ne hann no bɛhyerɛn asase so aman nyinaa so, na asase so aman sodifo bɛba abɛhyɛ no anuonyam. 25 Wɔntoto kurow no apon mu. Da biara ano da hɔ. Efisɛ, sum nnuru wɔ hɔ. 26 Wɔde aman no kɛseyɛ ne wɔn ahonya bɛba kurow no mu. 27 Nanso biribiara a ɛho ntew nkɔ kurow no mu. Saa ara na obi a ɔyɛ aniwude anaa otwa atoro nkɔ mu. Wɔn a wɔakyerɛw wɔn din ahyɛ Oguammaa no nkwa nhoma no mu no nko ara na wɔbɛkɔ kurow no mu.\nNA-TWI : Yohane Adiyisɛm 21


Nhyehyɛe a Wɔde Di Nkurɔfo Ho Nsɛm Ho Dwuma Wɔ Wiase Nyinaa\nNhyehyɛe a Yɛde Di Nkurɔfo Ho Nsɛm Ho Dwuma Wɔ Wiase Nyinaa\nKENKAN WƆ Albanian Arabic Arabic (Lebanon) Arabic (Syria) Armenian Armenian (West) Aukan Basque Bengali Boulou Bulgarian Catalan Cebuano Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Cibemba Croatian Croatian Sign Language Czech Danish Dutch English Estonian Estonian Sign Language Ewe Fijian Finnish Finnish Sign Language French Ga Galician Georgian German Greek Greek Sign Language Greenlandic Gujarati Hausa Hindi Hmong (White) Hungarian Icelandic Igbo Iloko Indonesian Irish Italian Italian Sign Language Japanese Japanese Sign Language Kabuverdianu Kikaonde Kinyarwanda Kirghiz Korean Latvian Latvian Sign Language Lingala Lithuanian Lithuanian Sign Language Lovari Low German Macedonian Malagasy Malay Malayalam Maltese Mambwe-Lungu Mongolian Mongolian Sign Language Myanmar Nepali Norwegian Pangasinan Papiamento (Aruba) Papiamento (Curaçao) Persian Peruvian Sign Language Polish Portuguese Portuguese (Portugal) Portuguese Sign Language Punjabi Quechua (Ayacucho) Romanian Romany (Bulgaria) Romany (Eastern Slovakia) Romany (Northern Greece) Romany (Romania) Romany (Serbia) Romany (Southern Greece) Russian Sango Saramaccan Sepedi Serbian Serbian (Roman) Sinhala Slovak Slovenian Spanish Sranantongo Swahili Swedish Tagalog Tahitian Tamil Tandroy Tetun Dili Thai Thai Sign Language Tswana Turkish Twi Ukrainian Urdu Valencian Vietnamese Voru Waray-Waray Welsh Yoruba\nNKURƆFO HO NSƐM A YƐDE DI DWUMA\nWɛbsaet yi so mmeae pii wɔ hɔ a, ɛho nhia sɛ wohyehyɛ biribiara anaa wode wo ho nsɛm ma yɛn ansa na woatumi de ayɛ adwuma. Nanso ne fã ahorow bi wɔ hɔ a, ɛnyɛ obiara na otumi kɔ hɔ, gye wɔn a yɛagye wɔn atom, anaa wɔde wɔn abisade anaa akwammisa nkrataa (application) afa intanɛt so ama yɛn, ne wɔn a Yehowa Adansefo asafo bi afa jw.org so de wɔn ho nsɛm amena yɛn. Sɛ yɛde wo ho nsɛm a wode ama yɛn no bɛyɛ adwuma a, gye sɛ woama yɛn kwan. Ɛtɔ mmere bi a, obi betumi aka sɛ hokwan nni hɔ sɛ yɛde ne ho nsɛm yɛ adwuma bio, nanso ebia biribi nti, mmara bɛma kwan sɛ yɛmfa ne ho nsɛm no nyɛ adwuma.\nAtirimpɔw nti a ɛho behiae sɛ wode wo ho nsɛm fa wɛbsaet so ma yɛn no nko ara ho na yɛbɛhwɛ de wo ho nsɛm ayɛ adwuma. Ebetumi ayɛ atirimpɔw a edidi so yi mu biara:\nAccounts. Sɛ worebue account wɔ wɛbsaet yi so a, yegye wo e-mail address. Sɛ ehia sɛ yɛne wo di nkitaho fa account a woabue no ho a, yɛde bɛfa e-mail address a wode maa yɛn no so. Ma yɛmfa no sɛ wo werɛ afi edin a ɛda account a wubuei no so, anaa ebia wo werɛ afi wo password. Ɛba saa a, e-mail address a wode maa yɛn no, yɛbɛfa so de mmoa a wuhia ama wo.\nApplications. Wubetumi afa wɛbsaet yi so de w’abisade anaa w’akwammisa krataa amena, na saa ara nso na asafo a wowom no betumi afa wɛbsaet yi so de wo ho nsɛm amena. Ɛba saa a, wo ho nsɛm a wode ama yɛn no nko ara na yɛde bɛyɛ adwuma anaa yebegyina so asi gyinae ahorow. Sɛ yɛreyɛ w’abisade no ho adwuma a, ebia yɛde wo ho nsɛm bɛma Yehowa Adansefo ɔfese ahorow anaa nnwumakuw afoforo a wɔwɔ aman ahorow so a yɛne wɔn yɛ adwuma no.\nNtoboa. Sɛ wofa intanɛt so yi ntoboa a, yegye wo din ne nsɛm afoforo a ebetumi ama yɛne wo adi nkitaho. Sɛnea ɛbɛyɛ a yɛn nsa betumi aka ntoboa a wode credit card yi no, yɛfa ɔkwan a wɔde tua sika a wɔabɔ ho ban pa ara, na wotumi bɔ nkurɔfo nsɛm ho ban yiye wɔ intanɛt so na ɛyɛ saa. Yebetumi agye wo sikasɛm ho nsɛm bi te sɛ wo credit card anaa account nɔma biara a wopɛ sɛ wode yi ntoboa no. Wei bɛboa yɛn ama yɛatumi ayɛ ntoboa no ho ntotoe, na yɛde nsɛm a ehia amena wɔn a wɔbɛma yɛn nsa aka sika no. Sɛ yɛreyɛ wo ntoboa no ho adwuma a, yɛde akwankyerɛ a ɛwɔ Payment Card Industry Data Security Standard (“PCI DSS”) mu no na ɛyɛ adwuma. Wɔn a ntoboa no bɛkɔ akodi wɔn nsam no, anyɛ yiye koraa no, wɔde ɛho nkrataasɛm no sie bɛyɛ mfe du. Ebetumi ayɛ da a wuyii ntoboa no, sika dodow a wode mae, ne ɔkwan a wofaa so yii ntoboa no. Wei bɛboa yɛn ama yɛatumi de sikasɛm ho akwankyerɛ a yɛwɔ no ayɛ adwuma. Afei, ɛbɛboa yɛn ama yɛabua nsɛmmisa ahorow a wubebisa saa bere no. Yɛremfrɛ wo nsrɛ wo sika biara.\nBere a worepɛ biribi ho nsɛm pii anaa wopɛ sɛ obi ne wo besua Bible. Wubetumi afa yɛn wɛbsaet yi so ahwehwɛ biribi ho nsɛm pii anaa woama obi ne wo abesua Bible. Nea enti a wode wo ho nsɛm maa yɛn no, ɛno nko ara so na yɛbɛhwɛ de nsɛm no ayɛ adwuma. Sɛ yɛreyɛ w’abisade ho adwuma a, ebia yɛde wo ho nsɛm bɛma Yehowa Adansefo ɔfese ahorow anaa nnwumakuw afoforo a wɔwɔ aman horow so a yɛne wɔn yɛ adwuma no.\nAtirimpɔw Afoforo. Ɛnyɛ account a wubebue, w’akwammisa nkrataa a wode bɛmena, anaa ntoboa a wubeyi nko ara nti na wode wo ho nsɛm (te sɛ wo din, address, ne tɛlɛfon nɔma) bɛma yɛn. Wubetumi de wo ho nsɛm ama yɛn de adi atirimpɔw afoforo ho dwuma. Sɛ yɛpɛ sɛ yegye wo ho nsɛm biara a, yɛma wuhu atirimpɔw nti a yɛregye. Sɛ yentumi nhu nea enti a wode wo ho nsɛm maa yɛn a, yɛremfa nni dwuma.\nYegye wo ho nsɛm, kora so, de di atirimpɔw nti a wode maa yɛn no nko ara ho dwuma. Afei, yɛkora wo ho nsɛm no so kosi sɛ atirimpɔw nti a yegyei anaa wode maa yɛn no bɛba awiei, anaa ebia biribi nti ebehia sɛ yɛkora so. Sɛ wopaw sɛ woremfa wo ho nsɛm mma yɛn a, ebia worentumi mfa wɛbsaet no fã bi nyɛ adwuma anaa yɛrentumi nni w’abisade no ho dwuma.\nWɔn a wɔreboa yɛn ama yɛadi w’abisade no ho dwuma, ne wɔn a wɔyɛ yɛn kɔmputa ahorow ho adwuma no nso nsa tumi ka wo ho nsɛm a wode ama yɛn no. Yɛmfa wo ho nsɛm mma obiara gye sɛ (1) ɛho behia sɛ yɛyɛ saa na ama yɛadi w’abisade no ho dwuma, nanso yɛbɛka ho asɛm akyerɛ wo ansa; (2) yegye di pa ara sɛ ɛno ne ɔkwan a ehia sɛ yɛfa so na yɛatumi adi mmara ahorow so; (3) ebia aban anaa mmara hwehwɛ sɛ yɛyɛ saa; anaa (4) ehia sɛ yɛyɛ saa de bɔ yɛn ho ban fi nsɛmmɔnedifo anaa akorɔmfo ho, na yɛbɔ wɛbsaet no ho ban. Sɛ wode wɛbsaet yi yɛ adwuma a, ɛkyerɛ sɛ wugye tom sɛ yebetumi de wo ho nsɛm no ama nnwumakuw afoforo a yɛne wɔn yɛ adwuma no, na ama yɛatumi adi atirimpɔw nti a wode maa yɛn no ho dwuma. Sɛ wode wo ho nsɛm ma yɛn wɔ wɛbsaet yi so a, yɛrentɔn, yɛremfa mma obi nnye biribi nsi ananmu, na yɛrenkyekyɛ mma obiara.\nNKURƆFO HO NSƐM A YƐDE MENA AMAN HOROW\nYehowa Adansefo ahyehyɛde no nam nnwumakuw a ɛwɔ aman horow so na ɛyɛ adwuma wɔ wiase baabiara. Yɛn servers a ɛma wɛbsaet no yɛ adwuma no bi wɔ United States of America. Ebetumi aba sɛ, yɛde wo ho nsɛm bɛkɔ ɔman foforo so. Yɛde bɛkɔ aman a ebia wɔn mmara a ɛbɔ nkurɔfo ho nsɛm ho ban no di mũ sen ɔman a wote mu no de. Sɛ yɛde wo ho nsɛm no remena a, yɛyɛ nea yebetumi nyinaa bɔ ho ban. Adwumakuw biara a wɔboa Yehowa Adansefo ma wɔyɛ wɔn nnwuma no, yɛhwɛ kwan sɛ wobedi mmara ne akwankyerɛ biara a yɛde bɔ nkurɔfo ho nsɛm ho ban no so.\nSɛ wode yɛn wɛbsaet yi yɛ adwuma, na wofa ɛlɛtrɔnik so ne yɛn di nkitaho a, nea ɛkyerɛ ne sɛ, wugye tom sɛ yebetumi de wo ho nsɛm amena ɔman foforo.\nSɛ yɛredi atirimpɔw nti a wode wo ho nsɛm mae no ho dwuma a, yɛyɛ nea yebetumi biara hwɛ sɛ wo ho nsɛm no nyinaa yɛ pɛpɛɛpɛ na ɛyɛ nokware. Sɛ wohwɛ ɔman a wote mu ne mmara a wɔde bɔ nkurɔfo ho nsɛm ho ban a, wubetumi anya hokwan ahorow bi wɔ wo ho nsɛm a wode ama yɛn no ho. Ebi ne sɛ:\nSɛ mmara ma kwan a, wo ho nsɛm a yɛagye ne nea yɛde yɛ no, wubetumi abisa ho nsɛm;\nSɛ wo ho nsɛm no nni mũ anaa ɛnyɛ pɛpɛɛpɛ a, wubetumi abisa na yɛama wo kwan sɛnea ɛbɛyɛ a wubetumi ayɛ mu nsakrae, ayi afi hɔ, anaa woasiw kwan sɛnea obiara rentumi mfa nyɛ adwuma;\nSɛ wowɔ nnyinaso pa bi nti a wompɛ sɛ yɛde wo ho nsɛm yɛ adwuma bio a, wubetumi aka akyerɛ yɛn ama yɛagyae.\nSɛ ɔman a wote mu no, mmara a ɛbɔ nkurɔfo ho nsɛm ho ban wɔ hɔ, na wopɛ sɛ wo ho nsɛm a wode ama yɛn no, wohwɛ mu yɛ emu nsakrae, anaa wuyi fi hɔ a, ebia wubehu onii a ɛsɛ sɛ wofrɛ no wɔ Aman a Wɔwɔ Mmara a Wɔde Bɔ Nkurɔfo Ho Nsɛm Ho Ban Address afã hɔ.\nSɛ yɛn nsa ka w’abisade a ɛne sɛ wopɛ sɛ wo ho nsɛm a wode ama yɛn no, wohwɛ mu yɛ emu nsakrae, anaa wuyi fi hɔ a, yɛbɛhwɛ sɛ yɛwɔ adanse a edi mũ a ɛkyerɛ sɛ ɛyɛ wo ara na worebisa anaa. Afei wɔn a wɔredi wo ho nsɛm ho dwuma no besusuw ho ahwɛ sɛ ebia w’abisade no rentia ahyehyɛde no mmara wɔ ɔkwan biara so anaa. Yɛbɛhwɛ sɛ ebia w’abisade no renkɔfa ɔhaw biara mmrɛ asafo no fahodi a wɔde resom no anaa. Afei adwumakuw biara a yɛne no reyɛ wo ho nsɛm no ho adwuma nso, yɛbɛbɔ no amanneɛ sɛ nsakrae a aba ni.\nYɛsrɛ wo hyɛ no nsow sɛ, sɛ mmara hwehwɛ sɛ yɛde wo ho nsɛm yɛ adwuma anaa yɛkora so a, ebia yɛrempopa. Sɛ nhwɛso no, ankorankoro biara a ɔyɛ Yehowa Adansefo no, ahyehyɛde no pɛ sɛ ɔkora ne ho nsɛm so afebɔɔ. Sɛ wopopa saa nsɛm no a, ɛbɛkyerɛ sɛ woatiatia ahyehyɛde no gyidi a wɔwɔ ne wɔn nhyehyɛe so. Sɛ woka sɛ yɛmpopa wo ho nsɛm a wode ama yɛn no a, mmara na ɛbɛkyerɛ. Sɛ mmara no hwehwɛ sɛ yɛde wo ho nsɛm ma aban anaa ɛhwehwɛ sɛ yɛde wo ho nsɛm no sie kodu bere bi a, ɛnde sɛ woka sɛ yɛmpopa a, mmara no na ɛbɛkyerɛ. Sɛnea yɛde wo ho nsɛm a wode ama yɛn wɔ wɛbsaet yi so yɛ adwuma no, sɛ wonte ase a, adwumakuw a ɛhwɛ sɛ wɔbɛbɔ nkurɔfo nsɛm ho ban wɔ wo man mu no, wubetumi abɔ wɔn amanneɛ.\nShare Share Nhyehyɛe a Yɛde Di Nkurɔfo Ho Nsɛm Ho Dwuma Wɔ Wiase Nyinaa


Habel a Bible Ka Ne Ho Asɛm, “Ɛwom sɛ Wawu De, Nanso Ɔda so Kasa”| Gyidi a Edi Mũ\n“Ɛwom sɛ Wawu De, Nanso Ɔda so Kasa”\n1. Dɛn na na ɛmma Adam ne Hawa abusua no ntumi nkɔ Eden turo no mu, na dɛn na na ɛho hia Habel sen biara?\nWO DE, fa w’adwene bu sɛ Habel rehwɛ ne nguan a wɔredidi wɔ bepɔw so a biribiara nhaw wɔn. Afei, ebia ɔto n’ani hwɛ akyirikyiri, na ohu sɛ biribi retwa ne ho yerɛwyerɛw. Ná onim sɛ ogya nkrante bi retwa ne ho frɛdɛfrɛdɛ wɔ Eden turo no kwan ano bere nyinaa ma enti na obiara ntumi nkɔ mu. Ɛhɔ na bere bi na anka n’awofo te, nanso afei de, na n’awofo no ne wɔn mma no nyinaa ntumi nkɔ hɔ bio. Fa w’ani bu sɛ saa anwummere no Habel gyina hɔ na mframa nam ne ti ho hoohoo, na afei wama n’ani so rehwɛ soro redwinnwen Ɔbɔadeɛ no ho. Ɛbɛyɛ sɛ na ɔredwinnwen ho sɛ, so Onyankopɔn ne nnipa ntam bɛyɛ yiye bio anaa? Ɛno ne ade a na ehia Habel sen biara.\n2-4. Ɔkwan bɛn so na Habel kasa kyerɛ yɛn nnɛ?\n2 Ɛnnɛ, Habel kasa kyerɛ wo. Sɛ ɔkasa a, wote? Ebia wobɛka sɛ biribi a ɛte saa ntumi nsi, efisɛ Adam ba a ɔto so abien yi wui nyɛ nnɛ. Wadan dɔte bɛyɛ mfe 6,000 ni. Bible ka awufo ho asɛm sɛ: “Wonnim biribiara.” (Ɔsɛnk. 9:5, 10) Afei nso, Habel anom asɛm biako mpo nni Bible mu. Ɛnde, ɔbɛyɛ dɛn atumi akasa akyerɛ yɛn?\n3 Onyankopɔn honhom maa ɔsomafo Paulo kaa Habel ho asɛm sɛ: “Ɛnam ɛno so no, ɛwom sɛ wawu de, nanso ɔda so kasa.” (Monkenkan Hebrifo 11:4.) Dɛn so na Habel nam kasa? Ɔnam gyidi so. Habel ne onipa a odi kan a onyaa gyidi. Ɔkyerɛe sɛ ne gyidi yɛ den paa ma enti ɛnnɛ, abɛyɛ biribi a ɛkasa kyerɛ yɛn, na yebetumi ahwɛ asua. Sɛ yɛhwɛ Habel suasua ne gyidi a, ɛbɛyɛ sɛ nea ɔte ase a ɔrekasa kyerɛ yɛn tẽẽ.\n4 Nanso, esiane sɛ Bible nka Habel ho nsɛm pii nti, yɛbɛyɛ dɛn atumi ahu ɔno ne ne gyidi ho asɛm? Momma yɛnhwɛ.\nƆtenaa Ase Bere a na Nnipa Nnɔɔso Wɔ Wiase\n5. Dɛn na ka a Yesu kae sɛ Habel tenaa ase fi “wiase asefi” no kyerɛ? (Hwɛ ase hɔ asɛm no nso.)\n5 Bere a Onyankopɔn bɔɔ nnipa no, ankyɛ na wɔwoo Habel. Akyiri yi, Yesu kaa Habel ho asɛm sɛ ɔtenaa ase fi “wiase asefi.” (Monkenkan Luka 11:50, 51.) Ɛda adi sɛ wiase a Yesu kaa ho asɛm no fa nnipa a wobetumi agye wɔn afi bɔne mu ho. Ɛwom, Habel ne onipa a ɔto so anan a ɔbaa wiase de, nanso ɛbɛyɛ sɛ ɔno ne onipa a odi kan a Onyankopɔn hui sɛ ɔfata ogye. * Ɛda adi sɛ, bere a Habel renyin no, wannya onipa biara a ɔyɛ nhwɛso pa ansuasua no.\n6. Ná Habel awofo te dɛn?\n6 Ɛwom sɛ na nnipa baa wiase nkyɛe de, nanso na wɔn asetena abɛyɛ awerɛhow nkutoo. Ɛbɛyɛ sɛ Adam ne Hawa a wɔwoo Habel no yɛ nnipa a na wɔn ho yɛ fɛ na wɔwɔ ahoɔden nso. Nanso, wɔn ankasa hui sɛ wɔayɛ asoɔden paa. Bere bi, na anka wɔyɛ pɛ, na na wɔwɔ anidaso sɛ wɔbɛtena ase daa. Nanso, wɔtew atua tiaa Yehowa Nyankopɔn ma ɔpam wɔn fii Paradise fie a na ɛwɔ Eden turom hɔ no. Esiane sɛ wɔmaa nea wɔn ankasa pɛ ho hiaa wɔn kɛse sen biribiara, na mpo wɔannwen wɔn mma daakye ho nti, pɛyɛ ne daa nkwa bɔɔ wɔn.—Gen. 2:15–3:24.\n7, 8. Bere a Hawa woo Kain no, asɛm bɛn na ɔkae, na ɛbɛyɛ sɛ dɛn na na ɛwɔ n’adwenem?\n7 Bere a wɔpam Adam ne Hawa fii turom hɔ no, wohui sɛ asetena nna fam koraa. Ne nyinaa akyi no, bere a wɔwoo wɔn ba a odi kan no, wɔtoo ne din Kain, anaa “Nea Wɔawo No,” na Hawa kae sɛ: “Yehowa aboa me ma mawo ɔbarima.” Ebetumi aba sɛ “aseni” a Yehowa hyɛɛ bɔ sɛ ɔbɛba no nti na ɛmaa Hawa kaa saa. Yehowa kae wɔ turom hɔ sɛ ɔbea bi bɛwo “aseni,” na saa “aseni” no na na daakye ɔbɛsɛe owudifo a ɔdaadaa Adam ne Hawa no. (Gen. 3:15; 4:1) So Hawa adwene yɛɛ no sɛ ɔno ne ɔbea a wɔkaa ne ho asɛm wɔ nkɔmhyɛ no mu no, na Kain nso ne “aseni” no anaa?\n8 Sɛ saa na n’adwene yɛɛ no a, ɛnde ɔdaadaa ne ho paa. Bere a Kain renyin no, sɛ Adam ne Hawa de saa adwene no hyɛɛ ɔno nso tirim a, ɛnde, na ebetumi ama wayɛ ahomaso. Akyiri yi, Hawa woo ɔbabarima foforo, nanso ɔno de, wanka asɛm papa saa amfa no ho. Wɔtoo ne din Habel, na ebetumi akyerɛ “Huhuw” anaa “Ahuhude.” (Gen. 4:2) Sɛ yɛhwɛ edin a wɔde too Habel no a, so na wɔn adwene yɛ wɔn sɛ Kain bɛyɛ onipa titiriw akyɛn Habel anaa? Ɛno de, yɛrentumi nka nsi no pi.\n9. Dɛn na awofo a wɔwɔ hɔ nnɛ betumi asua afi yɛn awofo a wodi kan no hɔ?\n9 Awofo a wɔwɔ hɔ nnɛ betumi asua pii afi saa awofo a wodi kan no hɔ. So w’ani begye ho sɛ wode w’anom nsɛm ne wo nneyɛe bɛma wo mma ayɛ ahantan, anibere, ne pɛsɛmenkominya? Anaasɛ wobɛkyerɛkyerɛ wɔn ma wɔadɔ Yehowa Nyankopɔn na wɔafa no adamfo? Nea ɛyɛ awerɛhow ne sɛ, awofo a wodi kan no anni wɔn asɛyɛde ho dwuma yiye. Nanso, na anidaso wɔ hɔ ma wɔn mma.\nƐyɛɛ Dɛn na Habel Nyaa Gyidi?\n10, 11. Adwuma bɛn na Kain ne Habel mu biara yɛe, na su bɛn na Habel nyae?\n10 Ebetumi aba sɛ bere a mmarimaa baanu no renyin no, Adam kyerɛɛ wɔn adwuma a wɔbɛyɛ de aboa abusua no. Kain bɛyɛɛ okuafo, na Habel nso bɛyɛɛ oguanhwɛfo.\n11 Nanso, Habel yɛɛ biribi a ɛho hia sen saa koraa. Bere bi akyi no, obenyaa gyidi—su pa a akyiri yi Paulo kaa ho asɛm no. Wo de, susuw ho hwɛ! Habel annya obiara a na obetumi ahwɛ no asuasua no. Ɛnde, ɛyɛɛ dɛn na onyaa gyidi wɔ Yehowa Nyankopɔn mu? Momma yensusuw adanse atitiriw abiɛsa a ɛbɛyɛ sɛ ɛno na ɛma onyaa gyidi no ho nhwɛ.\n12, 13. Ɔkwan bɛn so na ɛbɛyɛ sɛ Yehowa abɔde a Habel hwɛe no boaa no maa ne gyidi yɛɛ den?\n12 Yehowa abɔde. Ɛwom, Yehowa domee asase ma efifii nsɔe ne nnɛnkyɛnse, na ɛmaa kuadwuma yɛɛ den. Nanso, asase no tumi bɔɔ aduan pii maa Habel ne n’abusua nyaa nea wobedi. Nnomaa ne mpataa ne mmoa a aka de, Onyankopɔn annome wɔn, na saa ara nso na wannome mmepɔw, atare, nsubɔnten ne ɛpo. Wannome ɔsoro mununkum, owia, ɔsram, ne nsoromma nso. Baabiara a Habel bɛhwɛ no, na ohu adanse pii a ɛkyerɛ sɛ Yehowa Nyankopɔn a ɔbɔɔ nneɛma nyinaa no wɔ ɔdɔ ne nyansa kɛse, na ne papayɛ di mũ. (Monkenkan Romafo 1:20.) Akyinnye biara nni ho sɛ, saa nneɛma a Habel de anigye dwinnwen ho no na ɛmaa ne gyidi yɛɛ den.\nHabel nyaa abɔde mu nneɛma a obegyina so anya Ɔbɔadeɛ a ɔwɔ ɔdɔ no mu gyidi\n13 Ɛda adi sɛ Habel gyee bere dwinnwen Yehowa ho. Fa w’ani bu sɛ Habel rehwɛ ne nguan. Oguanhwɛfo nantew pii. Odi mmoa a wonni ahoɔden yi anim foro mmepɔw, fa mmonkyemmɔnka mu, twa nsubɔnten, na bere nyinaa ɔhwehwɛ baabi a nwura frɔmfrɔm wɔ, nsubura a nsu pii wom, ne baabi a obenya homebea pa ama wɔn. Wɔ Onyankopɔn abɔde nyinaa mu no, ɛte sɛ nea nguan paa na wonni ahoɔden, na wɔhyɛɛ da bɔɔ wɔn sɛ nnipa nhwɛ wɔn so na wɔmmɔ wɔn ho ban bere nyinaa. So Habel hui sɛ ɔno nso hia akwankyerɛ ne ahobammɔ fi Onyankopɔn a ɔwɔ tumi na onim nyansa sen nnipa koraa no hɔ? Akyinnye biara nni ho sɛ, ɔbɔɔ saa nneɛma no ho mpae pii, na ɛmaa ne gyidi kɔɔ so yɛɛ den.\n14, 15. Nneɛma bɛn na Yehowa bɔhyɛ ahorow maa Habel nya dwinnwen ho?\n14 Yehowa bɔhyɛ ahorow. Ɛbɛyɛ sɛ Adam ne Hawa kaa nsɛm a esisii wɔ Eden turom hɔ a ɛma wɔpam wɔn fii hɔ no ho asɛm kyerɛɛ wɔn mma no. Enti, Habel nyaa nneɛma pii a na obetumi adwinnwen ho.\n15 Yehowa kae sɛ wadome asase. Habel huu nsɔe ne nnɛnkyɛnse a ɛkyerɛ sɛ Onyankopɔn asɛm no aba mu. Yehowa san kae sɛ, Hawa bɛte yaw wɔ ne nyinsɛn ne n’awo mu. Bere a Habel maame rewo ne nuanom nkumaa no, ɛda adi sɛ Habel hui sɛ saa asɛm no nso aba mu. Yehowa ka too hɔ sɛ Hawa ani begyina ne kunu atra so, na Adam nso bedi no so. Habel de n’ani huu saa awerɛhosɛm no. Emu biara mu no, Habel hui sɛ Yehowa asɛm baa mu pɛpɛɛpɛ. Enti, na Habel wɔ adanse a edi mũ a ɛbɛma wagye adi sɛ Onyankopɔn bɔhyɛ a ɛfa “aseni” ho no bɛba mu ma daakye saa aseni no abeyi nneɛma bɔne a efii ase wɔ Eden no nyinaa afi hɔ.—Gen. 3:15-19.\n16, 17. Dɛn na ɛbɛyɛ sɛ Habel sua fii kerubim a Yehowa somaa wɔn no hɔ?\n16 Yehowa asomfo. Habel annya onipa biara a na ɔbɛyɛ nhwɛso pa ma wasuasua no, nanso na ɛnyɛ nnipa nko ne abɔde a wonim nyansa a wɔwɔ asase so. Bere a Yehowa pam Adam ne Hawa fii turom hɔ no, ɔhwɛe sɛ Adam ne Hawa ne wɔn mma no mu biara rennya kwan nwura saa asase so Paradise no mu. Yehowa de abɔfo a wɔwɔ dibea kɛse a wɔfrɛ wɔn kerubim, ne ogya nkrante a ɛretwa ne ho frɛdɛfrɛdɛ kɔwɛn turo no kwan ano.—Monkenkan Genesis 3:24.\n17 Wo de, hwɛ sɛnea ɛbɛyɛ sɛ Habel tee nka bere a na ɔyɛ abarimaa na ohuu saa kerubim no. Ná wɔadan wɔn ho nnipa, enti yebetumi aka sɛ Habel hui sɛ wɔwɔ tumi kɛse. Ná “nkrante” a asɔ gya na ɛretwa ne ho frɛdɛfrɛdɛ bere nyinaa no nso bɛyɛ no nwonwa paa. Bere a Habel renyin no, wugye di sɛ ohui sɛ kerubim no abrɛ ma enti wɔafi baabi a wɔreyɛ wɔn adwuma no anaa? Dabi. Mmom, awia oo, anadwo oo, ohui sɛ abɔfo ahoɔdenfo a wonim nyansa yi kɔɔ so yɛɛ wɔn adwuma no mfe pii. Enti, Habel hui sɛ Yehowa Nyankopɔn wɔ asomfo a wɔyɛ adetrenee na wokura wɔn som adwuma mu pintinn. Habel huu biribi wɔ saa kerubim no ho a wanhu bi wɔ n’ankasa abusua mu; ohui sɛ kerubim no yɛ anokwafo na wotie Yehowa. Yebetumi aka paa sɛ nea abɔfo no yɛe no hyɛɛ ne gyidi den.\nWɔ Habel nkwa nna nyinaa mu no, ohui sɛ na kerubim no yɛ Yehowa asomfo a wodi nokware na wɔyɛ osetie\n18. Nneɛma bɛn na yɛwɔ a ebetumi aboa yɛn ama yɛanya gyidi nnɛ?\n18 Bere a Habel dwinnwen nea Yehowa ayɛ de ada ne ho adi nyinaa—nneɛma a wabɔ, ne bɔhyɛ ahorow, ne nhwɛso a n’asomfo a wɔyɛ abɔfo yɛe—ho no, ne gyidi kɔɔ so yɛɛ den. Habel nhwɛso no kasa kyerɛ yɛn. Nea ɔyɛe no nso betumi aboa mmofra paa. Wobetumi anya ahotoso sɛ, sɛ wɔannya obi a ɔyɛ nhwɛso pa wɔ wɔn abusua mu ansuasua no mpo a, wobetumi anya Yehowa Nyankopɔn mu gyidi a edi mũ. Yɛwɔ nneɛma bebree a ebetumi ama yɛanya gyidi nnɛ; ebi ne abɔde mu nneɛma a ɛyɛ nwonwa a atwa yɛn ho ahyia, Bible mũ no nyinaa a yɛwɔ, ne gyidi ho nhwɛso pa a nnipa pii ayɛ.\nNea Ɛmaa Habel Afɔrebɔ no Dii Mũ\n19. Akyiri yi, ntease a edi mũ bɛn na Habel benyae?\n19 Bere a Habel nyaa Yehowa mu gyidi kɛse no, ɔhwehwɛɛ ɔkwan a ɔbɛfa so ada saa gyidi no adi. Nanso, dɛn paa na na onipa desani betumi ayɛ ama amansan nyinaa Bɔfo no? Ɛda adi pefee sɛ, na Onyankopɔn nhia mmoa anaa akyɛde biara mfi nnipa hɔ. Akyiri yi, Habel benyaa ntease bi a edi mũ. Ɛne sɛ, sɛ ɔde adwempa de nneɛma a ɔwɔ no mu nea eye paa ma Yehowa a ɔyɛ n’Agya a ɔwɔ ɔdɔ no a, n’ani bɛsɔ.\nGyidi na Habel de bɔɔ afɔre; Kain anyɛ saa\n20, 21. Dɛn na Kain ne Habel mu biara de bɔɔ afɔre maa Yehowa, na dɛn na ɔyɛe wɔ ho?\n20 Habel yɛe sɛ ɔde ne nguan no bi bɛbɔ afɔre ama Yehowa. Oyii ne mmoa no mu mmakan no bi a wodi mũ paa, na okum wɔn de wɔn nam no afã a ɛyɛ akɔnnɔ paa no bɔɔ afɔre. Saa bere no ara nso, Kain boaboaa n’afuw mu nnuan ano sɛ ɔde rekɔbɔ afɔre ahwehwɛ Onyankopɔn anim dom. Nanso, na onni adwempa te sɛ Habel. Bere a anuanom baanu no de wɔn ayɛyɛde no kɔe no, nea na ɛwɔ obiara koma mu no bɛdaa adi.\n21 Ɛbɛyɛ sɛ Adam mmabarima baanu no nyinaa sɔɔ gya bɔɔ afɔre no wɔ afɔremuka so, na ebetumi aba sɛ wɔbɔɔ afɔre no wɔ baabi a ɛbɛn kerubim no a saa bere no, na wɔn nkutoo ne Yehowa ananmusifo a wɔwɔ asase so no. Yehowa ma wohuu n’adwene! Yɛkenkan sɛ: “Yehowa ani sɔɔ Habel ne n’afɔre no.” (Gen. 4:4) Nea Onyankopɔn yɛ de kyerɛɛ anisɔ no de, Bible nka.\n22, 23. Dɛn na ɛmaa Yehowa ani sɔɔ afɔre a Habel bɔe no?\n22 Dɛn na ɛmaa Onyankopɔn ani sɔɔ Habel afɔre no? So nea ɔde bɔɔ afɔre no na ɛmaa n’ani sɔe? Ná Habel afɔrebɔde no yɛ abɔde a nkwa wom, na ohwiee ne mogya a ɛsom bo no gui. So Habel hui sɛ na afɔre a ɛte saa no bɛyɛ nea ɛsom bo? Habel wu akyi mfe pii no, Onyankopɔn kae sɛ wɔmfa nguammaa a wɔn ho nni dɛm mmɔ afɔre. Ná saa nguammaa no gyina hɔ ma ne Ba a ɔyɛ pɛ a wɔfrɛ no “Onyankopɔn Guammaa” a na obehwie ne mogya agu ama yɛn no. (Yoh. 1:29; Ex. 12:5-7) Nanso, ɛda adi sɛ na Habel nnim sɛnea Onyankopɔn de afɔrebɔ bedi dwuma daakye no ho hwee.\n23 Nea yenim ne sɛ, Habel de nea ɔwɔ no mu nea eye paa na ɛbɔɔ afɔre no. Ɛnyɛ afɔre no nko na Yehowa ani sɔe, na mmom n’ani sɔɔ Habel ankasa nso. Ná Habel dɔ Yehowa, na na ɔwɔ ne mu gyidi paa; ɛno na ɛkaa no ma ɔbɔɔ afɔre no.\n24. (a) Yɛyɛ dɛn hu sɛ nneɛma a Kain de bɔɔ afɔre no yɛ nea na ɛfata? (b) Ɔkwan bɛn so na nnipa pii a wɔwɔ hɔ nnɛ yɛ wɔn ade te sɛ Kain?\n24 Kain annya no saa. ‘Kain ne n’afɔre no de, Yehowa ani ansɔ.’ (Gen. 4:5) Ɛnyɛ sɛ na nneɛma a Kain de bɔɔ afɔre no yɛ nea ɛmfata, efisɛ akyiri yi, Onyankopɔn Mmara maa kwan ma wɔde afuw mu nnuan bɔɔ afɔre. (Lev. 6:14, 15) Nanso, Bible ka Kain ho asɛm sɛ, na “n’ankasa nnwuma yɛ bɔne.” (Monkenkan 1 Yohane 3:12.) Kain nyaa adwene bi a nnipa pii kura nnɛ; ɛyɛɛ no sɛ, sɛ onya yɛ biribi de kyerɛ sɛ ɔresom Onyankopɔn a, na wawie. Ankyɛ koraa na ɔde ne nneyɛe kyerɛe sɛ onni Yehowa mu gyidi ankasa, na ɔnnɔ no nso.\n25, 26. Kɔkɔbɔ bɛn na Yehowa de maa Kain, nanso dɛn na Kain yɛe wɔ ho?\n25 Bere a Kain hui sɛ Yehowa ani ansɔ no no, so osuaa biribi fii Habel hɔ anaa? Dabi. Ɔfaa ne nua no ho tan. Yehowa huu nea na ɛrekɔ so wɔ Kain komam no, na ɔtɔɔ ne bo ase ne no susuw asɛm no ho. Ɔbɔɔ Kain kɔkɔ sɛ ɔkwan a ɔnam so no bɛma wayɛ bɔne a emu yɛ duru, nanso ɔkae sɛ sɛ Kain sesa n’akwan a, n’anim bɛba “nyam.”—Gen. 4:6, 7.\n26 Kain antie kɔkɔbɔ a Onyankopɔn de maa no no. Mmom no, ɔka kyerɛɛ ne nua kumaa a na onnim adwene a wanya wɔ ne ho no sɛ onkogya no afum. Woduu hɔ no, Kain tow hyɛɛ Habel so kum no. (Gen. 4:8) Enti, yebetumi aka sɛ Habel bɛyɛɛ onipa a odi kan a ne som nti wɔtan no, na owui wɔ ne gyidi ho. Ná Habel awu de, nanso na Yehowa werɛ mfii no.\n27. (a) Dɛn nti na yebetumi anya ahotoso sɛ Habel benya owusɔre? (b) Dɛn na yebetumi ayɛ na ama yɛahyia Habel daakye?\n27 Ɔkwan bi so no, Habel mogya teɛɛm frɛɛ Yehowa Nyankopɔn hwehwɛɛ aweredi anaa atɛntrenee. Na Onyankopɔn nso maa atɛntrenee yɛɛ adwuma; ɔtwee Kain aso wɔ ne bɔne ho. (Gen. 4:9-12) Nea ɛho hia paa ne sɛ, Habel gyidi ho asɛm a ɛwɔ Bible mu no kasa kyerɛ yɛn nnɛ. Habel dii bɛyɛ mfe ɔha, na sɛ yɛhwɛ mfe dodow a na ne beresofo tumi di a, ɛnde na wannyin koraa; nanso ɔde nna a odii wɔ asase so no yɛɛ adepa. Ansa na ɔrewu no, na onim sɛ ne soro Agya Yehowa dɔ no, na ogye no tom. (Heb. 11:4) Enti, yebetumi anya awerɛhyem paa sɛ, Yehowa werɛ remfi Habel da, na ɔretwɛn sɛ ɔbɛsɔre afi awufo mu aba asase so paradise. (Yoh. 5:28, 29) So wubehyia no wɔ hɔ anaa? Sɛ wusi wo bo sɛ wubetie Habel na woasuasua ne gyidi a emu yɛ den no a, ɛnde wubehyia no.\n^ nky. 5 Sɛ yɛka “wiase asefi” a, ɛkyerɛ aba a wogu anaa abawo; enti asɛm no fa nnipa a wodii kan woo wɔn no ho. Ɛnde, dɛn nti na Yesu anka Kain a wodii kan woo no no ho asɛm sɛ ɔtenaa ase fi “wiase asefi,” na Habel mmom na ɔkaa ne ho asɛm saa? Kain suban ne ne nneyɛe nyinaa kyerɛe sɛ ɔhyɛɛ da na ɔtew atua tiaa Yehowa Nyankopɔn. Sɛnea ɛtoo Kain awofo no, ebetumi aba sɛ ɔno nso rennya owusɔre mpo na kampɛsɛ wɔde ne bɔne afiri no.\nƆkwan bɛn so na Habel kasa kyerɛ yɛn nnɛ?\nDɛn na awofo betumi asua afi mfomso a Habel awofo dii no mu?\nƆkwan bɛn so na ɛbɛyɛ sɛ Yehowa abɔde, ne bɔhyɛ ahorow, ɛne kerubim no boaa Habel ma onyaa gyidi?\nNneɛma bɛn na wopɛ sɛ woyɛ de suasua Habel gyidi no?\nHabel—“Ɛwom sɛ Wawu De, Nanso Ɔda so Kasa”


NWB – Wo fi Ɔwεn Aban no Mu – 4Jehovah (Yehowa)\nNWB – Wo fi Ɔwεn Aban no Mu\nEbinom fam no ԑte sԑ nea wofi owia ase akɔtɔ ogya mu, de wɔnho hyԑ nnurubɔne nom, ɔbraseԑ ɔkɔwensa ne nneyԑe afoforo mu. Ɔwԑn Aban Asafo ani gye ho sԑ wɔde saa nneԑma bɔne yi yԑ osuahu a ԑbԑto wɔn a wofi “Nokware no” mu. Ebinom nso a wofi mu no nya adwenem haw- a ԑhyԑ wɔn so kԑse. Ebinom fi ase sԑ wɔbԑhwehwԑ “Onyankopɔn Nokware Ahyehyԑde” ma wɔkɔ ɔsom ahorow nanso emu biara di wɔn huammɔ. Ebinom nso hu Ahyehyԑde bi anaa ɔsom akuw bi a ԑbԑyԑ sԑ ɔwɔ “Nokware Ankasa no”. Nnipa pii pa abaw wɔ ɔsom ahorow nyinaa ho ma enti wɔbɔ wɔn “bra a ɔsom mfa wɔnho’’ na mmom wɔde wɔn ani si wabusua, wadwuma ne wafie so a wompԑ sԑ wobesusuw Nyamesom ho koraa.\nThis post is also available in: Spanish Portuguese Czech Italian Russian German Borɔfo


ኤርምያስ 26 NASV - Yeremia 26 ASCB\nOwuo Hunahuna Yeremia\n1Yehoiakim a ɔyɛ Yudahene Yosia babarima adedie ahyɛaseɛ mfeɛ no, saa asɛm yi firi Awurade nkyɛn baeɛ: 2“Yei ne deɛ Awurade seɛ: Gyina Awurade efie mu abannwa hɔ, na ka kyerɛ nnipa a wɔfiri Yuda nkuro mu bɛsom wɔ Awurade efie mu nyinaa. Ka deɛ mehyɛ wo no nyinaa kyerɛ wɔn; nnyi asɛm biara mfiri mu. 3Ebia wɔbɛtie, na wɔn mu biara asane afiri nʼakwammɔne so. Sɛ ɛba saa a, mɛtwɛn, na meremfa amanehunu a wɔn bɔne enti, mepɛɛ sɛ mede ba wɔn so no mma bio. 4Ka kyerɛ wɔn sɛ, ‘Deɛ Awurade seɛ nie: Sɛ moantie me, na moanni me mmara a mahyɛ mo no so, 5na sɛ moantie nsɛm a mʼasomfoɔ adiyifoɔ a mesoma wɔn mo nkyɛn ɛberɛ biara no ka kyerɛ mo no a, (mpo monntiee wɔn), 6ɛnneɛ, mɛyɛ efie yi sɛ Silo, na kuropɔn yi ayɛ nnomedeɛ wɔ asase so aman nyinaa mu.’ ”\n7Asɔfoɔ, adiyifoɔ ne nnipa no nyinaa tee sɛ Yeremia reka saa nsɛm yi, wɔ Awurade efie hɔ. 8Na Yeremia wiee nsɛm a Awurade ka kyerɛɛ no sɛ ɔnka nkyerɛ nnipa no nyinaa no ka no, asɔfoɔ no, adiyifoɔ ne nnipa no nyinaa to hyɛɛ no so kaa sɛ, “Ɛsɛ sɛ wo wu! 9Adɛn na wohyɛ nkɔm wɔ Awurade din mu sɛ, efie yi bɛyɛ sɛ Silo na kuropɔn yi bɛda mpan a obiara ntena so anaa?” Na nnipa no nyinaa bɛtwaa Yeremia ho hyiaeɛ wɔ Awurade efie hɔ.\n10Ɛberɛ a Yuda adwumafoɔ tee saa nsɛm yi no, wɔfirii ahemfie hɔ foro kɔɔ Awurade efie kɔtenaa efie no Ɛpono Foforɔ no ano. 11Ɛna asɔfoɔ no ne adiyifoɔ no ka kyerɛɛ adwumayɛfoɔ no ne nnipa no nyinaa sɛ, “Ɛsɛ sɛ wɔbu saa ɔbarima yi kumfɔ, ɛfiri sɛ wahyɛ nkɔm atia kuropɔn yi. Moate wɔ mo asom!”\n12Na Yeremia kasa yii ne ho ano wɔ adwumayɛfoɔ ne nnipa no nyinaa anim sɛ, “Awurade somaa me sɛ, memmɛnhyɛ nkɔm ntia efie yi ne kuropɔn yi sɛdeɛ moate no nyinaa. 13Na afei montenetene mo akwan ne mo nneyɛɛ, na monyɛ ɔsetie mma Awurade, mo Onyankopɔn. Na Awurade bɛtwɛn, na ɔremfa amanehunu a ɔpɛɛ sɛ ɔde ba mo so no mma bio. 14Me deɛ, mewɔ mo nsam; mobɛtumi ayɛ me sɛdeɛ ɛyɛ na ɛtene wɔ mo ani so. 15Nanso monkae sɛ, sɛ mokum me a, moahwie mogya a ɛdi bem agu, na ɛso afɔdie bɛba mo so, kuropɔn yi so ne wɔn a wɔtete mu so; na nokorɛm Awurade na wasoma me sɛ memmɛka nsɛm yi nyinaa nnwu mo asom.”\n16Na adwumayɛfoɔ no ne nnipa no nyinaa ka kyerɛɛ asɔfoɔ no ne adiyifoɔ no sɛ, “Ɛnsɛ sɛ wɔbu saa ɔbarima yi kumfɔ! Wakasa akyerɛ yɛn wɔ Awurade, yɛn Onyankopɔn din mu.”\n17Na asase no so mpanimfoɔ no mu bi sɔreeɛ na wɔka kyerɛɛ badwa no nyinaa sɛ, 18“Mika a ɔfiri Moreset hyɛɛ nkɔm Yudahene Hesekia berɛ so. Ɔka kyerɛɛ Yudafoɔ nyinaa sɛ, ‘Yei na Asafo Awurade seɛ:\n“ ‘Wɔbɛfuntum Sion te sɛ afuo.\nNa Yerusalem bɛyɛ mmubuiɛ\nna asɔredan no kokoɔ bɛyɛ sɛ nkɔfie a nkyɛkyerɛ afu wɔ so.’\n19Na Yudahene Hesekia anaa Yudani bi kumm no anaa? Hesekia ansuro Awurade ansrɛ ne hɔ adom? Na ɛno amma Awurade antwɛn sɛ ɔbɛyi amanehunu a ɔpɛɛ sɛ ɔde ba wɔn so no amfiri wɔn so anaa? Yɛreyɛ de amanehunu kɛseɛ aba yɛn ankasa so!”\n20(Semaia babarima Uria a ɔfiri Kiriat-Yearim no nso yɛ ɔbarima foforɔ a ɔhyɛɛ nkɔm wɔ Awurade din mu; ɔhyɛɛ nkɔm korɔ yi ara tiaa saa kuropɔn yi ne saa asase yi, sɛdeɛ Yeremia yɛeɛ no. 21Ɛberɛ a ɔhene Yehoiakim ne ne mpanimfoɔ ne nʼadwumayɛfoɔ nyinaa tee ne nsɛm no, ɔhene no pɛɛ sɛ ɔkum no, nanso Uria teeɛ no, ɔde ehu dwane kɔɔ Misraim. 22Ɔhene Yehoiakim somaa Akbor babarima Elnatan ne mmarima bi kɔɔ Misraim. 23Wɔde Uria firi Misraim baeɛ, na wɔde no kɔmaa ɔhene Yehoiakim. Ɔma wɔde akofena kumm no na wɔtoo ne funu twenee kwasafo asieeɛ.)\n24Afei nso, na Safan babarima Ahikam gyina Yeremia akyi, enti wɔammfa no amma ɛdɔm no sɛ wɔnkum no.\nASCB : Yeremia 26


Asi Mmusua Bi Yiye—Munnya Obu Mma Mo Ho\nSɛnea mɔɔta ka birikisi mmienu bom no, saa ara na obu a awarefo da no adi bere a wɔrekasa no ma wɔn aware sɔ\nAwarefo a wɔwɔ obu ma wɔn ho no, sɛ mente-me-ho-ase bi mpo sɔre a, wɔn mu biara dwen ne yɔnko ho. Nhoma bi ka sɛ: “Awarefo a wɔte saa no ntwe nsɛm mu tann, na wɔn mu biara nka sɛ kyenkyen ara a n’asɛm yɛ dɛ. Mmom no ɔhaw biara a ɛwɔ hɔ no, wɔka ho asɛm. Obiara fi obu mu tie ne yɔnko adwenkyerɛ, na obiara de nea ɔpɛ to nkyɛn hwɛ nea ɛbɛboa wɔn mmienu nyinaa.”—Ten Lessons to Transform Your Marriage.\nBIBLE MU ASƐM: ‘Ɔdɔ nhwehwɛ nea n’ankasa hia.’—1 Korintofo 13:4, 5.\n“Sɛ mibu me yere a, ɛkyerɛ sɛ ɔsom bo ma me, na mempɛ sɛ mɛyɛ biribiara a ebepira no anaa ɛbɛsɛe yɛn aware no.”—Micah.\nSɛ awarefo mmu wɔn ho a, ɛnde sɛ wɔrebɔ nkɔmmɔ a, wobetumi akasa atia wɔn ho, adidi wɔn ho atɛm, anaa mpo wɔabu wɔn ho animtiaa. Nhwehwɛmufo kyerɛ sɛ, sɛ awarefo yɛ nneɛma a ɛtete saa a, ɛkyerɛ sɛ wɔn aware no betumi agu.\n“Sɛ woka nsɛm de twiw wo yere, wobɔ no akutia, anaa wudi ne ho fɛw a, ɛbɛma wate nka sɛ ɔnsɛ hwee, ɛbɛma awerɛhyem a ɔwɔ wɔ wo mu no ayera, na asɛe mo aware.”—Brian.\nFa nnawɔtwe bi si hɔ, na hwɛ sɛnea wobɔ wo nkɔmmɔ ne sɛnea woyɛ w’ade. Afei bisa wo ho sɛ:\n‘Mpɛn ahe na mekasa tiaa me hokafo, na mpɛn ahe na mekamfoo no?’\n‘Nneɛma pɔtee bɛn na meyɛe de kyerɛe sɛ mibu me hokafo?’\nDɛn na moyɛ anaa moka a ɛbɛma mo mu biara ate nka sɛ ne yɔnko bu no?\nDɛn na moyɛ anaa moka a ɛma mo mu biara te nka sɛ ne yɔnko mmu no?\nKyerɛw nneɛma mmiɛnsa a wopɛ sɛ wo hokafo yɛ de kyerɛ sɛ obu wo. Ma ɔno nso nkyerɛw ne de. Afei obiara mfa nea wakyerɛw mma ne yɔnko. Nea wo hokafo akyerɛw sɛ woyɛ a ɛbɛma wate nka sɛ wubu no no, yɛ ho adwuma.\nSuban ahorow a w’ani gye ho wɔ wo hokafo ho no, kyerɛw to hɔ. Afei, sɛnea w’ani sɔ saa suban ahorow no, ka ho asɛm kyerɛ no.\n“Sɛ mibu me kunu a, ɛkyerɛ sɛ mede me nneyɛe da no adi sɛ ɔsom bo ma me, na mepɛ sɛ n’ani gye. Ɛnyɛ bere nyinaa na ɛsɛ sɛ ɛyɛ biribi kɛse bi; ɛtɔ da a nneɛma nketenkete bi a mɛkɔ so ayɛ no betumi akyerɛ sɛ mibu no pa ara.”—Megan.\nNe nyinaa mu no, ɛnyɛ wo na wobɛka sɛ wubu wo hokafo no anaa wummu no; ɛyɛ ɔno na ɔbɛkyerɛ sɛ ɔte nka sɛ wubu no.\nBIBLE MU ASƐM: “Monhyɛ ayamhyehye, ayamye, ahobrɛase adwene, odwo, ne abodwokyɛre.”—Kolosefo 3:12.\nShare Share 3: Munnya Obu Mma Mo Ho


1 Samuel 13 ASCB - Matej 13 CRO\nIsrael Ne Filistia Akodie\n1Ɛberɛ a Saulo dii adeɛ no, na wadi mfirinhyia aduasa. Na ɔdii adeɛ mfirinhyia aduanan mmienu.\n2Saulo yii akodɔm sononko bi a wɔn dodoɔ yɛ mpensa firii Israel, na ɔmaa nkaeɛ no kɔɔ efie. Ɔfaa akodɔm no mu mpenu kaa ne ho, de wɔn kɔɔ Mikmas ne bepɔ nsase a ɛwɔ Bet-El no so. Akodɔm apem a aka no kaa Saulo babarima Yonatan ho kɔɔ Gibea wɔ Benyamin asase so.\n3Yei akyi no, ankyɛre, Yonatan kɔtuaa Filistifoɔ asraafoɔ no dii wɔn so wɔ Geba. Asɛm no trɛɛ ntɛm so wɔ Filistifoɔ no mu. Enti Saulo hyɛn torobɛnto wɔ Israel nyinaa sɛ, “Hebrifoɔ, monsɔre!” 4Israelfoɔ nyinaa tee sɛ Saulo atɔre Filistifoɔ asraafoɔ a wɔwɔ Geba no ase, na ne saa enti, Israelfoɔ ho ayɛ Filistifoɔ no ahi. Enti, Israel akodɔm no nyinaa boaa wɔn ho ano bio hyiaa Saulo wɔ Gilgal.\n5Filistifoɔ boaboaa asraadɔm kɛseɛ pa ara ano a wɔkura nteaseɛnam mpensa, apɔnkɔsotefoɔ mpem nsia ne akodɔm a wɔn dodoɔ te sɛ mpoano anwea ano. Wɔkyeree sraban wɔ Mikmas wɔ Bet-Awen apueeɛ fam. 6Ɛberɛ a Israel mmarima no hunuu atamfoɔ no akodɔm mpempem no, wɔn ho dwodwoeɛ enti, wɔyɛɛ sɛ wɔbɛkɔ akɔsuma wɔn ho wɔ abodan, mmena, abotan, aboda ne nsukoraeɛ mu. 7Ebinom twaa Asubɔnten Yordan dwane kɔɔ Gad ne Gilead asase so. Saa ɛberɛ no, na Saulo wɔ Gilgal a ne mmarima a wɔka ne ho no wɔ ahopopoɔ ne suro mu. 8Ɔdii nnanson wɔ hɔ sɛdeɛ Samuel hyɛɛ no sɛ ɔnni no; nanso, Samuel deɛ, wamma Gilgal, na Saulo hunuu sɛ mmarima no rebɔ pete. 9Enti, ɔhyɛɛ sɛ, “Momfa ɔhyeɛ afɔdeɛ ne asomdwoeɛ afɔdeɛ no mmrɛ me.” Na Saulo ankasa bɔɔ ɔhyeɛ afɔdeɛ no. 10Ɔrewie afɔdeɛ no bɔ ara pɛ, na Samuel kɔduruu hɔ. Enti, Saulo pue kɔhyiaa no maa no akwaaba.\n11Samuel bisaa no sɛ, “Ɛdeɛn na woayɛ yi?”\nSaulo buaa sɛ, “Mehunuu sɛ mmarima no rehwete, na womma no, na Filistifoɔ no nso reboa wɔn ho ano wɔ Mikmas no, 12medwenee sɛ, ‘Afei deɛ, Filistifoɔ no bɛsiane abɛtoa me wɔ Gilgal, nanso memmisaa Awurade nkyɛn adom.’ Enti, metee nka sɛ, ɛsɛ sɛ mebɔ ɔhyeɛ afɔdeɛ ansa na woaba.” 13Na Samuel kaa sɛ, “Woadi nkwaseasɛm. Woanni mmara a Awurade, wo Onyankopɔn, hyɛɛ wo no so. Sɛ wodii so a, anka ɔbɛtim wʼahennie ase wɔ Israel afebɔɔ. 14Na seesei, wʼahennie no rentim. Awurade apɛ ɔbarima bi a ɔyɛ nʼakoma apɛdeɛ na wɔayi no sɛ ne nkurɔfoɔ ɔkannifoɔ, ɛfiri sɛ, woanni Awurade mmara no so.”\n15Na Samuel firii Gilgal kɔɔ ne baabi na akodɔm no nkaeɛ no ne Saulo kɔhyiaa atamfoɔ no. Wɔfiri Gilgal kɔɔ Gibea a ɛwɔ Benyamin asase so. Saulo kanee mmarima a na wɔka ne ho no, na wɔn ano si aha nsia. 16Na Saulo ne ne babarima Yonatan ne mmarima a ɛka ne ho no te Geba a ɛbɛn Gibea wɔ Benyamin asase so. Saa ɛberɛ no na Filistifoɔ no akyere sraban wɔ Mikmas. 17Ntohyɛsofoɔ akuo mmiɛnsa firii Filistifoɔ sraban mu. Ekuo baako de nʼani kyerɛɛ Ofra ɛkwan so, kɔɔ Sual mpɔtam hɔ. 18Afoforɔ faa Bet-Horon kwan so ɛnna wɔn a wɔka ho nso faa ɛhyeɛ a ɛkyerɛ Seboim bɔnhwa no kwan so, kɔɔ ɛserɛ so fam.\n19Saa ɛberɛ no, na ɔtomfoɔ biara nni Israel asase no so baabiara. Filistifoɔ no amma atomfoɔ no kwan, ɛfiri sɛ, wosusuu sɛ atomfoɔ no bɛbɔ akofena ne mpea ama Hebrifoɔ no. 20Enti, na Israelfoɔ no nyinaa kɔ Filistifoɔ nkyɛn kɔse wɔn funtum nnadeɛ, nsɔ, nkuma ne dɔtetuo nnadeɛ ano. 21(Na wɔgye funtum nnadeɛ ne asosɔ a wɔse no biara ho dwetɛ gram nwɔtwe, na sɛ wɔse mmonnua anaa nnadeɛ a, wogye dwetɛ gram ɛnan.) 22Ɛno enti na Israelfoɔ no mu biara nni akofena anaa pea, gye sɛ Saulo ne Yonatan.\n23Saa ɛberɛ no mu, na Filistifoɔ asraafoɔ no fa bi akɔ akɔfa tempɔn a ɛda Mikmas no.\nASCB : 1 Samuel 13


Tumi A Ɔde Yɛɛ Anwonwade No Fi He? | Yesu Asetena\nTumi A Ɔde Yɛɛ Anwonwade No Fi He?\nYESU FII N’ASƐNKA AKWANTU A ƐTƆ SO MMIENU NO ASE\nƆTUU AHONHOMMƆNE NA ƆKYERƐƐ BƆNE A WƆREMFA MFIRI\nBere a Yesu kaa bɔne fafiri ho asɛm wɔ Farisini Simon fie no, ɔfirii hɔ, na ɔsan fii ase tutuu akwan yɛɛ asɛnka adwuma wɔ Galilea. Ná wayɛ adwuma no bɛboro afe, na na asomafo 12 no ka ne ho. Afei nso na mmaa bi a “wasa wɔn yareɛ atu ahonhommɔne afiri wɔn” so ka ne ho. (Luka 8:2) Wɔn mu bi ne Maria Magdalene, Susana, ne Yoana. Ná Yoana kunu yɛ adwuma ma Ɔhene Herode Antipa.\nBere a Yesu ho asɛm retrɛw nyinaa, na ne ho akyinnye nso redɔɔso. Ɛho nhwɛso baako ne bere a wɔde ɔbarima bi brɛɛ no ma ɔsaa no yareɛ no. Onipa baakofo, na ahonhommɔne wɔ ne so, n’ani afura na ɔntumi nkasa. Ahonhommɔne no fii ɔbarima no so maa ne ho tɔɔ no; afei deɛ na ɔtumi hu ade tumi kasa. Asɛm no yɛɛ nkurɔfo nwonwa ma wɔkaa sɛ: “Ɛnyɛ oyi ne Dawid Ba no anaa?”—Mateo 12:23.\nAnkyɛ na nnipa bebree pu baa baabi a Yesu ne n’asuafo no te. Ná wɔdɔɔso araa ma Yesu ne n’asuafo no annya kwan mpo annidi. Nanso ɛnyɛ wɔn nyinaa na wɔbuu Yesu sɛ ɔno ne “Dawid Ba” a wɔahyɛ ne ho bɔ no. Atwerɛfoɔ ne Farisifo bi twaa kwan fii Yerusalem baa hɔ. Wɔamma sɛ wɔrebɛsua biribi afiri Yesu hɔ anaasɛ wɔrebɛboa no. Mmom wɔkeka kyerɛɛ nkurɔfo sɛ: “Ɔwɔ Beelsebub.” Ná wɔrepɛ akyerɛ sɛ Yesu ne “adaemone panin” no na ɛyɛ adwuma. (Marko 3:22) Yesu abusuafo tee gyegyeegye no, na wɔbaa hɔ sɛ wɔrebɛkyere Yesu akɔ. Adɛn ntia?\nSaa bere no nyinaa na Yesu nuanom nnye nni sɛ ɔyɛ Onyankopɔn Ba. (Yohane 7:5) Sɛnea na wɔnim Yesu fi ne nkwadaaberem wɔ Nasaret no nti, na wɔnte ase sɛ ne nti ɛhɔ ayɛ gyegyeegye saa. Wɔn deɛ adwene a wɔnyae ara ne sɛ gyama biribi nkɔ yie, enti wɔkaa sɛ: “N’adwene asɛe.”—Marko 3:21.\nEnti na saa asɛm no yɛ nokware? Yɛrekasa yi, afei ara na na Yesu asa ɔbarima bi a ahonhommɔne wɔ ne so yareɛ ama watumi akasa ahu ade. Ná obiara ani tua, enti atwerɛfoɔ ne Farisifo no twaa nkontompo too Yesu so de sɛee ne din. Wɔkaa sɛ: “Ɛnyɛ hwee na saa damfo yi de tu adaemone sɛ Beelsebub, adaemone panin no.”—Mateo 12:24.\nNá Yesu nim nea ɛwɔ atwerɛfoɔ ne Farisifo no adwenem, enti ɔka kyerɛɛ wɔn sɛ: “Ahennie biara a ɛne ne ho di asie no dane amamfõ, na kuro anaa fie biara a ɛne ne ho di asie no rennyina. Enti sɛ Satan tu Satan a, na ɔne ne ho adi asie, na ɛbɛyɛ dɛn na n’ahennie agyina?”—Mateo 12:25, 26.\nAsɛm no mu da hɔ paa! Ná Farisifo no nim sɛ Yudafo bi tu ahonhommɔne. (Asomafoɔ Nnwuma 19:13) Enti Yesu bisaa sɛ: “Sɛ mede Beelsebub na ɛtu adaemone a, mo mma de hwan na ɛtu wɔn? Yei nti mo akyidifoɔ bɛbu mo atɛn. Nanso sɛ mede Onyankopɔn honhom na ɛtu adaemone a, ɛnneɛ na Onyankopɔn ahennie anya ato mo.”—Mateo 12:27, 28.\nYesu maa mfatoho de kyerɛɛ sɛ ahonhommɔne a ɔtumi tu wɔn no kyerɛ sɛ ɔwɔ Satan so tumi. Ɔkaa sɛ: “Ɛbɛyɛ dɛn na obi atumi abɔ awura ɔhoɔdenfoɔ bi fie akɔgye ne nneɛma? Gye sɛ ɔdi kan kyekyere ɔhoɔdenfoɔ no. Ɛno ansa na ɔbɛfom ne fie nneɛma. Deɛ ɔnni m’afa no sɔre tia me, na deɛ ɔne me mmoaboa ano no hwete mu.” (Mateo 12:29, 30) Biribiara kyerɛ sɛ na atwerɛfoɔ ne Farisifo no nni Yesu afa. Sɛ saa deɛ a, na wɔwɔ Satan afa. Ná Yehowa taa ne Ba Yesu akyi, nanso atwerɛfoɔ ne Farisifo no de sii wɔn ani so sɛ wɔbɛhwete nkurɔfo no na wɔanni Yesu akyi.\nYesu bɔɔ Satan akyitaafo no kɔkɔ sɛ: “Wɔde adeɛ nyinaa bɛfiri nnipa mma, a bɔne ko a wɔyɛ ne abususɛm a wɔka mfa ho. Nanso obiara a ɔka abususɛm tia honhom kronkron no rennya fafirie da, na mmom bɔne ho afobuo da ne so daa.” (Marko 3:28, 29) Wei kyerɛ sɛ, sɛ obi de nea Onyankopɔn nam ne honhom so reyɛ ho anuonyam ma Satan a, ɛnde na ɔwɔ asɛm bɔ no pɔw paa!\nBere a Yesu san kɔɔ Galilea kɔyɛɛ asɛnka adwuma no, hwannom na na wɔka ne ho?\nAdɛn nti na anka Yesu abusuafo rebɛkyere no akɔ?\nDɛn na atwerɛfoɔ ne Farisifo no kae a ɛkyerɛ sɛ na wɔnnye Yesu anwonwade no nni? Dɛn na Yesu nso ka kyerɛɛ wɔn?


Yakobo 4 | Intanɛt So Bible| Wiase Foforɔ Nkyerɛaseɛ\nYakobo Nhoma No 4:1-17\nNyɛ wiase adamfo (1-12)\nMunsiw Ɔbonsam kwan (7)\nMommɛn Onyankopɔn (8)\nAhohoahoa ho kɔkɔbɔ (13-17)\n“Sɛ Yehowa pɛ a” (15)\n4 Aperepere ne ntɔkwaw a ɛrekɔ so wɔ mo ntam no, ɛhe na efi? Ɛnyɛ mo honam akɔnnɔ a ɛhyɛ mo so* no mu na efi?+ 2 Nea mo kɔn dɔ no, munnya. Mudi awu na mo ani bere ade, nanso mo nsa nka nea mopɛ. Mudi apere na mokõ ntɔkwaw.+ Mo nsa nka nea mopɛ efisɛ mummisa. 3 Sɛ mubisa nso a, mo nsa nka, efisɛ ɛnyɛ adwempa na mode bisa; mopɛ sɛ mode di mo honam akɔnnɔ akyi. 4 Awaresɛefo,* munnim sɛ obi yɛ wiase adamfo a, ɛkyerɛ sɛ ɔyɛ Onyankopɔn tamfo? Enti obiara a ɔpɛ sɛ ɔfa wiase adamfo no, na ɔreyɛ ne ho Onyankopɔn tamfo.+ 5 Anaa mususuw sɛ kyerɛwsɛm no kaa no kwa sɛ: “Anibere honhom a ɛte yɛn mu no, akɔnnɔ ahyɛ no ma”?+ 6 Nanso adom a ɔma yɛn nsa ka no kyɛn saa honhom no. Enti kyerɛwsɛm no ka sɛ: “Onyankopɔn siw ahantanfo kwan,+ na ahobrɛasefo de, ɔdom wɔn.”+ 7 Ne saa nti mommrɛ mo ho ase nhyɛ Onyankopɔn ase;+ munsiw Ɔbonsam kwan,+ na obeguan afi mo ho.+ 8 Mommɛn Onyankopɔn na ɔbɛbɛn mo.+ Mo abɔnefo, monhohoro mo nsa;+ mo a mo adwene nsi mo pi, montew mo komam.*+ 9 Munni abooboo ne awerɛhow na munsu.+ Momma mo serew nnan awerɛhow na mo anigye nnan apinisi. 10 Mommrɛ mo ho ase wɔ Yehowa* anim,+ na ɔbɛma mo so.+ 11 Anuanom, monnkasa nntia mo yɔnko bio.+ Obiara a ɔkasa tia ne nua anaa obu ne nua atɛn no kasa tia mmara, na obu mmara atɛn. Na sɛ wubu mmara atɛn a, ɛnde na wonyɛ obi a odi mmara so; mmom woyɛ ɔtemmufo. 12 Mmarahyɛfo ne Ɔtemmufo baako pɛ na yɛwɔ;+ ɔno na otumi gye nkwa na otumi kum.+ Wo de, wone hena a wubu wo yɔnko atɛn?+ 13 Afei muntie, mo a moka sɛ: “Ɛnnɛ anaa ɔkyena yebetu kwan akɔ kurow yi so akodi afe wɔ hɔ, na yebedi gua anya mfaso,”+ 14 nanso munnim nea ɛbɛto mo ɔkyena.+ Moyɛ suwusiw; epue bere tiaa bi a na ayera.+ 15 Mmom no, nea ɛsɛ sɛ moka ne sɛ: “Sɛ Yehowa* pɛ a,+ yebenya nkwa na yɛayɛ sɛɛ anaa sɛɛ.” 16 Nanso seesei nea ɛyɛ mo fɛ ne sɛ mobɛkeka nsɛm akɛse de ahoahoa mo ho. Ahohoahoa a ɛte saa nyinaa yɛ bɔne. 17 Enti sɛ obi nim adepa na wanyɛ a, ɛyɛ bɔne ma no.+\n^ Nt., “ɛwɔ mo akwaa mu.”\n^ Anaa “Mo a munni nokware.”\n^ Anaa “munnwira mo koma ho.”


14 “Yehowa mo Nyankopɔn mma ne mo.+ Enti monhwɛ na awufo nti moantwitwa mo ho ammobɔ akam+ na moanyi mo anim nhwi.+ 2 Wo de, woyɛ ɔman kronkron+ ma Yehowa wo Nyankopɔn, na Yehowa apaw wo afi asase so aman nyinaa mu de wo ayɛ ne man, n’agyapade titiriw.+ 3 “Nni akyide biara.+ 4 Mmoa a mubetumi awe ni:+ nantwi, oguan, ne abirekyi, 5 ne ɔforote, ɔwansan, adowa,+ ɔkwadu, ɔtwe, ɔdabɔ, ne ewi. 6 Mubetumi awe aboa biara a ne nan mu apae ayɛ nta na opuw wesaw.+ 7 Nanso mmoa a wopuw wesaw anaa wɔn nan mu apae yi de, monnwe: yoma+ ne adanko+ ne atwaboa,+ efisɛ wopuw wesaw de, nanso wɔn nan mu mpaee. Wɔn ho ntew mma mo. 8 Bio nso monnwe prako,+ efisɛ ne nan mu apae de, nanso ompuw nwesaw. Ne ho ntew mma mo. Monnwe wɔn nam, na munnso wɔn afunu mu.+ 9 “Nsu mu nam a mubetumi awe ni: Aboa biara a ntɛtɛw ne abona wɔ ne ho de, mubetumi awe.+ 10 Aboa biara a onni ntɛtɛw anaa abona de, monnwe.+ Ne ho ntew mma mo. 11 “Mubetumi awe anomaa biara a ne ho tew. 12 Nanso eyinom de monnwe: ɔkɔre, ɔkɔrebia, ne opete tuntum,+ 13 ne ɔkompete ne ɔkom+ ne ɔsansa, ne wɔn a wɔn su te saa; 14 ne kwaakwaadabi+ ahorow nyinaa; 15 ne sohori,+ ɔpatu, asomfena, ne akorɔma, ne wɔn a wɔn su te saa; 16 ne ɔpatubiaa, ɔpatu asotenten,+ ne suborɔkokɔ, 17 ne pokupoku,+ opete, ne po so anene, 18 ne asukɔnkɔn ne asunoma ahorow a wɔn su te saa, ne asɔkwaa ne ampan.+ 19 Bio nso ntuboa manyamanya biara ho ntew mma mo.+ Monnwe. 20 Nanso mubetumi awe ntuboa a wɔn ho tew nyinaa. 21 “Monnwe aboa funu biara.+ Fa ma ɔhɔho a ɔte wo kurom ma ɔnwe, anaa tɔn ma ɔmamfrani a ɔwɔ wo nkyɛn, efisɛ moyɛ ɔman kronkron ma Yehowa mo Nyankopɔn. “Nnoa abirekyi ba wɔ ne maame nufusu mu.+ 22 “Afe biara kyɛ w’afuw mu nnɔbae nyinaa mu du na fa biako bra.+ 23 Afei fa w’awi ne wo nsã foforo ne wo ngo nkyem du mu biako, ne w’anantwi ne wo nguan mu mmakan bra baabi a Yehowa wo Nyankopɔn de ne din bedua no.+ Fa bra bedi wɔ n’anim na ama woasua sɛ wubesuro Yehowa wo Nyankopɔn daa.+ 24 “Sɛ baabi a Yehowa wo Nyankopɔn de ne din bedua+ no ware dodo+ sɛ wobɛsoa nneɛma no akɔ hɔ (na Yehowa wo Nyankopɔn ahyira wo) a,+ 25 ɛnde dan no sika na kyekyere kura kɔ baabi a Yehowa wo Nyankopɔn beyi asi hɔ no. 26 Wudu hɔ a, fa sika no tɔ biribiara a wo kra kɔn dɔ:+ nantwi, oguan, abirekyi, bobesa anaa mmosã+ foforo biara. Biribiara a wo kra bebisa no, fa bra bedi wɔ Yehowa wo Nyankopɔn anim, na wo ne wo fiefo nyinaa ani nnye.+ 27 Na mmu w’ani ngu Lewini a ɔwɔ wo kurom no so,+ efisɛ wannya w’agyapade no mu kyɛfa biara.+ 28 “Mfe abiɛsa awiei no, fa nnɔbae a wunyae wɔ saa afe no mu nkyem du mu biako bra+ wo kurom. 29 Na esiane sɛ Lewifo+ annya w’agyapade no mu kyɛfa nti, wɔne ahɔho+ ne nnyanka ne akunafo+ a wɔwɔ wo kurom no bɛba abedi amee, na adwuma biara a wo nsa beso mu no,+ Yehowa wo Nyankopɔn behyira so.+


Nnwom 27 NA-TWI - Ayeyi mpaebɔ - Awurade ne me hann ne - Bible Gateway\nNnwom 26Nnwom 28\nNnwom 27 Nkwa Asem (NA-TWI)\n27 Awurade ne me hann ne me nkwagye; merensuro obiara. Awurade bɔ me ho ban fi amane mu ɛno nti, merensuro da. 2 Sɛ nnebɔneyɛfo toa me pɛ sɛ wokum me a, wohintiw, hwe ase. 3 Sɛ asraafodɔm mpo twa me ho hyia a, merensuro da; sɛ atamfo ba me so a, mede me ho bɛto Onyankopɔn so ara.


Бытие 29 NRT – 1 Mose 29 ASCB | Biblica\nБытие 29 NRT – 1 Mose 29 ASCB\nYakob Kɔduru Paddan-Aram\n1Yakob toaa nʼakwantuo so kɔduruu apueeɛfoɔ asase so. 2Asase no so baabi na ɔkɔhunuu abura bi a nnwankuo mmiɛnsa butubutu ho. Ɛfiri sɛ, saa abura no mu nsuo na wɔsa ma nnwan no nom. Na ɛboɔ kɛseɛ bi na ɛkata abura no so. 3Ɛberɛ biara a nnwankuo no bɛboa wɔn ho ano wɔ hɔ no, nnwanhwɛfoɔ no pire ɛboɔ no firi abura no ano ma nnwan no nsuo nom. Sɛ nnwan no nom nsuo no wie a, na nnwanhwɛfoɔ no asane de ɛboɔ no akata abura no ano.\n4Yakob bisaa wɔn sɛ, “Anuanom, mofiri he na mobaa ha?”\nWɔbuaa Yakob sɛ, “Yɛfiri Haran.”\n5Yakob sane bisaa wɔn sɛ, “Monim Nahor nana Laban anaa?”\nNnwanhwɛfoɔ no nso buaa no sɛ, “Aane, yɛnim no.”\n6Afei, Yakob bisaa wɔn sɛ, “Na ne ho te sɛn?”\nWɔbuaa no sɛ, “Ne ho yɛ. Na ne babaa Rahel koraa na ɔne ne nnwan reba yi.”\n7Yakob kaa sɛ, “Monhwɛ. Owia no ano yɛ den dodo. Ɛberɛ a ɛsɛ sɛ wɔboaboa mmoa no ano nnuruiɛ. Momma wɔn nsuo nnom, na monka wɔn nkɔ wɔn adidibea.”\n8Nnwanhwɛfoɔ no buaa Yakob sɛ, “Sɛ yɛmmoaboaa nnwan no nyinaa ano, na yɛmpiree ɛboɔ no mfirii abura no ano a, yɛrentumi mma wɔn nsuo nnom.”\n9Yakob gu so ne wɔn rekasa no ara na Rahel a ɔno nso yɛ odwanhwɛfoɔ no de nʼagya nnwan baa hɔ. 10Ɛberɛ a Yakob hunuu ne maame nuabarima Laban babaa Rahel ne ne wɔfa Laban nnwan no, ɔkɔpiree ɛboɔ no firii abura no ano. Afei, wɔmaa nnwan no nsuo nomeeɛ. 11Afei, Yakob fee Rahel ano, na ɔsuiɛ. 12Na Yakob aka akyerɛ Rahel sɛ, ɔno Yakob yɛ Rahel no agya busuani a ɔsane yɛ nʼagya Laban no nuabaa Rebeka babarima. Enti, Rahel tuu mmirika kɔka kyerɛɛ nʼagya.\n13Laban tee ne nuabaa Rebeka ba Yakob ho asɛm no, ɔyɛɛ ntɛm kɔhyiaa no. Laban yɛɛ no atuu, fee nʼano, de no baa ne fie, maa Yakob bɔɔ no nʼananteseɛ. 14Laban ka kyerɛɛ no sɛ, nokorɛ ni, “woyɛ me busuani.” Na Yakob tenaa Laban nkyɛn bosome.\nYakob Ware Laban Mmammaa Lea Ne Rahel\n15Ɛda koro bi, Laban ka kyerɛɛ Yakob sɛ, “Ɛwom sɛ woyɛ me busuani deɛ, nanso ɛno nkyerɛ sɛ, sɛ woyɛ adwuma ma me a ɛnsɛ sɛ metua wo ka. Kyerɛ me akatua a wopɛ na memfa mma wo.”\n16Na Laban wɔ mmammaa baanu. Na ɔpanin no din de Lea ɛnna akumaa no nso de Rahel. 17Na Lea aniwa aba yɛ fɛ, ɛnna Rahel yɛ ɔbaa fɛfɛ a nʼanim yɛ nyam yie. 18Na Yakob dɔ Rahel awadeɛ kwan so, enti ɔka kyerɛɛ Rahel agya Laban sɛ, “Sɛ wode wo babaa kumaa Rahel bɛma me aware a, anka me nso mɛsom wo mfeɛ nson.”\n19Laban kaa sɛ, “Mepene so! Ɛyɛ sɛ mede no bɛma wo aware mmom sene sɛ mede no bɛma obi foforɔ bi a mennim no. Enti, tena me nkyɛn.” 20Esiane ɔdɔ a na Yakob dɔ Rahel enti, ɔsomm Laban mfeɛ nson, na wanhunu koraa sɛ, wasom akyɛre saa. Ɛyɛɛ no sɛ gyama ɔsomee nnansa bi pɛ.\n21Yakob som wieeɛ no, ɔka kyerɛɛ Laban sɛ, “Masom awie enti, fa Rahel ma me na menware no.”\n22Ɛno enti, Laban too ɛpono kɛseɛ, na ɔtoo nsa frɛɛ nnipa a na ɔne wɔn wɔ hɔ nyinaa baa apontoɔ no ase. 23Na ɛduruu anadwo a esum aduru no, Laban de ne babaa Lea kɔmaa Yakob, maa ɔne no daeɛ. 24Ɛno akyiri no, Laban de nʼafenawa Silpa kaa Lea ho sɛ ɔnkɔsom no.\n25Adeɛ kyeeɛ no, ɔhunuu sɛ Lea mmom na ɔda nʼakyi. Ɛnna Yakob bisaa Laban sɛ, “Asɛm bɛn na wo ne me adi yi? Ɛnyɛ Rahel enti na mesom wo? Adɛn enti na woadaadaa me sei?”\n26Laban buaa Yakob sɛ, “Ɛha deɛ, ɛnyɛ yɛn amanneɛ sɛ yɛde ɔbabaa kumaa ma aware wɔ ɛberɛ a ɔpanin no nwareeɛ. 27Ma Lea nni nnawɔtwe wɔ wo nkyɛn, na nnawɔtwe no akyiri no, sɛ wopɛ Rahel ara a, mɛma woasane asom mfirinhyia nson bio, na mede no ama wo aware.”\n28Yakob penee so ne Lea tenaa nnawɔtwe. Ɛno akyiri, ɔsomm mfeɛ nson ansa na Laban de ne babaa Rahel nso maa no wareeɛ. 29Laban de nʼafenawa Bilha nso maa ne babaa Rahel sɛ ɔnkɔsom no. 30Yakob de ne ho kaa Rahel nso. Na ɔdɔ Rahel sene Lea. Yakob tenaa Laban nkyɛn, somm no mfirinhyia nson bio sɛdeɛ ɔne no hyehyɛeɛ no.\n31Awurade hunuu sɛ Yakob ani nnye Lea ho no, ɔbuee ne yafunu mu, nanso Rahel deɛ, na ɔnwo. 32Lea nyinsɛneeɛ, woo ɔbabarima. Ɔtoo no edin Ruben a asekyerɛ ne “Awurade ahunu mmɔborɔ a meyɛ.” Na Lea kaa sɛ, “Awurade ahunu me mmɔbɔ. Nokorɛm, afei na me kunu ani bɛgye me ho.”\n33Lea nyinsɛnee bio na ɔsane woo ɔbabarima bio no, ɔkaa sɛ, “Esiane sɛ Awurade hunuu sɛ me kunu ani nnye me ho enti, wasane akyɛ me ɔbabarima bio.” Enti, ɔtoo ne din Simeon a asekyerɛ ne “Awurade ate!”\n34Lea sane nyinsɛnee bio. Na ɔwoo ɔbabarima bio no, ɔkaa sɛ, “Afei deɛ, me kunu de ne ho bɛfam me ho, ɛfiri sɛ, mawo mmammarima baasa ama no.” Ɛno enti, ɔtoo no edin Lewi a asekyerɛ ne “Ahofam.”\n35Lea sane nyinsɛnee. Ɛberɛ a ɔsane woo ɔbabarima bio no, ɔkaa sɛ, “Saa ɛberɛ yi deɛ, mɛkamfo Awurade.” Ɛno enti, ɔtoo no edin Yuda, a asekyerɛ ne “Nkamfoɔ.” Yei akyiri no, ɔhomee awoɔ so.\nASCB : 1 Mose 29


Yudafo no Tee Onyankopɔn Nne Nanso Wɔannye Anni ( Yohane 12) | Yesu Asetena\nYudafo no Tee Onyankopɔn Nne—Wɔgye Dii Anaa?\nNNIPA PII TEE ONYANKOPƆN NNE\nNEA WƆBƐHWƐ HO ABU NNIPA ATƐN\nNá Yesu wɔ asɔrefie hɔ Nisan da a ɛtɔ so 10 reka ne wuo ho asɛm; saa da no, na ɛyɛ Dwoda. Ná ɔredwene sɛnea ne wuo no bɛka Onyankopɔn din ho paa, enti ɔkaa sɛ: “Agya, hyɛ wo din animuonyam.” Ɛnne kɛse bi fii soro kaa sɛ: “Mahyɛ no animuonyam na mɛsan ahyɛ no animuonyam bio.”—Yohane 12:27, 28.\nNnipa a wɔtee nne no bɔɔ hu. Ɛyɛɛ ebinom mpo sɛ aprannaa na abobom. Ebinom nso kaa sɛ: “Ɔbɔfoɔ akasa akyerɛ no.” (Yohane 12:29) Nanso Yehowa na ɔkasae. Ná ɛno nyɛ bere a ɛdi kan a nnipa ate sɛ Onyankopɔn aka biribi afa Yesu ho.\nMfe mmiɛnsa ne fa a na atwam no, Yohane Suboni tee sɛ Onyankopɔn reka biribi afa Yesu ho. Saa bere no, na wabɔ Yesu asu awie. Onyankopɔn kaa sɛ: “Oyi ne me Ba, deɛ medɔ no na magye no atom.” Afei, afe 32 Twam afahyɛ bere no, Yakobo, Yohane ne Petro nso tee Onyankopɔn nne. Saa bere no, Yesu sakraa ne ho wɔ wɔn anim, na wɔtee sɛ Onyankopɔn reka sɛ: “Oyi ne me Ba, deɛ medɔ no a megye no tom; montie no.” (Mateo 3:17; 17:5) Nea ɛtɔ so mmiɛnsa yi deɛ, Yehowa kasa maa nnipa pii tee.\nYesu kaa sɛ: “Ɛnyɛ me nti na nne yi baeɛ, na mmom mo nti.” (Yohane 12:30) Ɛno kyerɛ sɛ ɔyɛ Onyankopɔn Ba ampa, na ɔno ne Mesia a wɔhyɛɛ ne ho nkɔm no.\nAfei nso, yɛhwɛ sɛnea Yesu bɔɔ ne bra wɔ asase so a, ɛma yɛhu sɛnea ɛsɛ sɛ nnipa nyinaa bɔ wɔn bra. Ɛsan kyerɛ sɛ Satan Ɔbonsam a ɔredi wiase so no fata ɔsɛe. Yesu kaa sɛ: “Afei na wɔrebu wiase yi atɛn; afei na wɔrebɛtu wiase yi sodifoɔ no afiri hɔ.” Sɛ Yesu wu a, ɛrenkyerɛ sɛ wadi nkoguo; ɛbɛyɛ nkonimdi kɛse! Adɛn ntia? Ɔkyerɛɛ mu sɛ: “Sɛ wɔma me so firi asase so a, mɛtwe nnipa ahodoɔ nyinaa aba me nkyɛn.” (Yohane 12:31, 32) Enti wu a Yesu bɛwu wɔ asɛndua so no, na ɛbɛtwe nnipa aba ne nkyɛn na wɔanya daa nkwa.\nBere a Yesu kaa sɛ ‘wɔbɛma ne so’ no, nkurɔfo no kaa sɛ: “Yɛte firii Mmara no mu sɛ Kristo wɔ hɔ daa; adɛn nti na woka sɛ ɛtwa sɛ wɔma onipa Ba no soɔ? Onipa Ba bɛn nie?” (Yohane 12:34) Ná wɔate Onyankopɔn ankasa nne na wɔanya adanse foforo pii a ɛkyerɛ sɛ Yesu ne onipa Ba no ankasa, Mesia a wɔahyɛ ne ho nkɔm no. Ne nyinaa akyi no, wɔannye no anni.\nNá Yesu aka pɛn sɛ ɔyɛ “hann,” na ɔsan kaa bio. (Yohane 8:12; 9:5) Ɔka kyerɛɛ nnipadɔm no sɛ: “Hann no bɛtena mo mu berɛ kakra. Monnante berɛ a mowɔ hann no na esum anni mo so . . . Berɛ a mowɔ hann yi, monnya hann no mu gyidie na moayɛ hann no mma.” (Yohane 12:35, 36) Yesu ano sii no, ɔfirii hɔ kɔpɛɛ baabi hyɛe, efisɛ na ɛyɛ Nisan da a ɛtɔ so 10, enti na bere nsoe sɛ ɔbɛwu. Ná ‘wɔbɛma ne so’ anaa wɔbɛbɔ no asɛndua mu Nisan da a ɛtɔ so 14 Twam afahyɛ bere.—Galatifoɔ 3:13.\nYɛhwɛ sɛnea Yesu som adwuma no kɔe a, yɛtumi hu sɛ bere a Yudafo no annye no anni no, na ɛyɛ nkɔmhyɛ na ɛreba mu. Yesaia hyɛɛ nkɔm sɛ ɔman no ani bɛfura na wɔn koma bepirim ara ama wɔrensakra na wɔanya ayaresa. (Yesaia 6:10; Yohane 12:40) Enti adanse a ɛkyerɛ sɛ Yesu ne Ogyefo a wɔahyɛ ne ho nkɔm sɛ yɛnam ne so bɛnya nkwa no, Yudafo fã kɛse no ara hyɛɛ da poe.\nNikodemo, Yosef a ɔfiri Arimatea, ne Yudafo mpanimfoɔ pii “nyaa [Yesu] mu gyidie.” Nanso wohwɛ a, dɛn na na ɛbɛtumi atwe wɔn asan a ɛremma wɔnyi wɔn anim nna wɔn gyidi adi? Ebia na wɔsuro sɛ, sɛ wɔyi wɔn anim a, wɔbɛtu wɔn afiri hyiadan mu anaasɛ na wɔpɛ “nnipa animuonyam.”—Yohane 12:42, 43.\nYesu ankasa kyerɛɛ nea ɛsɛ sɛ obi a ɔwɔ ne mu gyidi yɛ. Ɔkaa sɛ: “Deɛ ɔgye me die no, ɛnyɛ me nko na ɔgye me die, na mmom deɛ ɔsomaa me no nso; na deɛ ɔhu me no ahunu deɛ ɔsomaa me no nso.” Nokwasɛm a Onyankopɔn de hyɛɛ Yesu ano a na ɔgu so reka ho asɛm kyerɛ nkurɔfo no, na ɛho hia paa ma enti ɔkaa sɛ: “Deɛ ɔmmu me na ɔnnye me nsɛm no wɔ ɔtemmufoɔ baako. Asɛm a maka no na ɛbɛbu no atɛn ɛda a ɛdi akyire no.”—Yohane 12:44, 45, 48.\nAfei Yesu wiee n’asɛm no sɛ: “Mamfa me ara me pɛ so na ɛkasaeɛ, na mmom Agya a ɔsomaa me no ara na ahyɛ me deɛ ɛsɛ sɛ meka pɔtee. Afei nso, menim sɛ n’ahyɛdeɛ kyerɛ daa nkwa.” (Yohane 12:49, 50) Ná Yesu nim sɛ ɛrenkyɛ ɔno ara de ne nkwa bɛbɔ afɔre ama nnipa a wɔnya ne mu gyidi no.—Romafoɔ 5:8, 9.\nOnyankopɔn kaa biribi faa Yesu ho mprɛnsa maa nnipa tee. Ɛyɛ bere bɛn ne bere bɛn?\nYudafo mpanimfoɔ bɛn na wɔgyee Yesu dii? Adɛn nti na ɛbɛyɛ sɛ wɔanyi wɔn anim?\nDɛn na wɔbɛhwɛ ho abu nkurɔfo atɛn “ɛda a ɛdi akyire no”?


‘Wɔbɛhwim’ Wɔn a Wɔasra Wɔn no Wɔ Ahohiahia Kɛse no Mu Anaa? | Adesua\n“Monsɔre nnyina na momma mo tiri so, ɛfiri sɛ mo gyeɛ rebɛn.”—LUKA 21:28.\nNNWOM: 133, 43\nNsɛm bɛn na ɛbɛsisi nnansa yi ara a ɛte sɛ nea ɛsii afe 66 no?\nSɛ wɔsɛe “Babilon Kɛseɛ” no a, sɔhwɛ bere bɛn na ɛbɛba?\nAnoboaboa adwuma bɛn na wɔaka ho asɛm wɔ Mateo 24:31?\n1. Nsɛm bɛn na ɛsisii afe 66? (Hwɛ mfoni a ɛwɔ adesua yi mfiase no.)\nFA NO sɛ na woyɛ Kristoni a wote Yerusalem afe 66. Ná nsɛm pii asisi. Roma aban panyin bi a wɔfrɛ no Florus kɔwiaa sika talente 17 fii asɔrefie sika akorae hɔ. Ɛhyɛɛ Yudafo no abufuo paa. Enti wɔkunkum Roma asraafo pii, na wɔde too dwa sɛ wɔade wɔn ho afi Roma aban no ase. Romafo no nso antwentwɛn wɔn nan ase koraa wɔ asɛm no ho. Abosome mmiɛnsa pɛ ntam no, asraafo 30,000 a Cestius Gallus di wɔn anim bɛtwaa Yerusalem ho hyiae. Yudafo atuatewfo no pɛɛ baabi de wɔn ho kɔsiei wɔ asɔrefie hɔ, nanso Roma asraafo no kɔgyinaa asɔrefie no fasu akyi bɔɔ mmɔden sɛ wɔbɛbu akɔ mu. Wei maa ehu kaa obiara wɔ kuro no mu. Sɛ wowɔ hɔ saa bere no a, sɛn na anka wobɛte nka?\n2. Bere a Kristofo no huu sɛ Roma asraafo abɛtwa wɔn kuro no ho ahyia no, dɛn na na ɛhia sɛ wɔyɛ? Ɛyɛɛ dɛn na wɔtumi yɛɛ saa?\n2 Ná Yesu adi kan abɔ n’asuafo no kɔkɔ sɛ saa asɛm no bɛsi, enti ɔka kyerɛɛ wɔn sɛ: “Sɛ mohunu sɛ asraafoɔdɔm atwa Yerusalem ho ahyia a, ɛnneɛ monhunu sɛ n’amamfoyɛ abɛn. Afei momma wɔn a wɔwɔ Yudea mfiri aseɛ nnwane nkɔ mmepɔ so, na momma wɔn a wɔwɔ kuro no mu no mfiri mu nkɔ, na mommma wɔn a wɔwɔ nkuraaseɛ no mmma mu.” (Luka 21:20, 21) Ná ɛbɛyɛ dɛn na watumi adi Yesu asɛm no so adwane afi Yerusalem bere a asraafo atwa kuro no ho ahyia no? Anwonwasɛm bi sii. Roma asraafo no fii Yerusalem kɔe prɛko pɛ! Sɛnea Yesu kae no, asraafodɔm no ‘twaa so’ kɔe a wɔanto anhyɛ kuro no so. (Mateo 24:22) Bere a asraafo no kɔe no, afei deɛ na Kristofo anokwafo no bɛnya kwan atie Yesu asɛm no na wɔadwane akɔ mmepɔ so. * (Hwɛ ase hɔ asɛm no.) Akyiri yi, Roma asraafodɔm foforo san baa Yerusalem so afe 70. Saa bere yi deɛ wɔsɛee kuro no pasaa. Nanso obiara a ɔtiee Yesu ahyɛde no nyaa ne ti didii mu.\n3. Asɛm bɛn na ɛtoo tete Kristofo no a ebi bɛto Kristofo nnansa yi ara? Dɛn na yɛbɛsusu ho wɔ adesua yi mu?\n3 Kɔkɔbɔ ne akwankyerɛ a Yesu de mae no fa yɛn bere yi nso ho. Ɛrenkyɛ, yɛn nso yɛbɛhyia biribi a ɛte saa. Yesu de nsɛm a ɛsisii tete Kristofo bere so no kyerɛɛ nea ɛbɛsi bere a “ahohiahia kɛseɛ” no afi ase mpofirim no. (Mateo 24:3, 21, 29) Sɛnea tete Kristofo no nyaa wɔn ti didii mu wɔ Yerusalem sɛe no mu no, saa ara na “nnipakuo kɛseɛ” no bɛnya wɔn ti adidi mu wɔ ɔsɛe a ɛbɛba wiase nyinaa so no mu. (Kenkan Adiyisɛm 7:9, 13, 14.) Ɛho hia sɛ yɛte nea Bible ka fa nsɛm a ɛbɛsisi daakye yi ho no ase. Adɛn ntia? Efisɛ yɛn nkwa gyina so. Enti momma yɛnsusu sɛnea saa nsɛm yi bɛka yɛn no ho.\nAHOHIAHIA KƐSE NO MFIASE\n4. Sɛn na ahohiahia kɛse no bɛfi ase?\n4 Sɛn na ahohiahia kɛse no bɛfi ase? Atoro som sɛe na wɔde bɛfi ase. Bible frɛ atoro som ‘Babilon Kɛseɛ, nnwamanfoɔ nã.’ (Adiyisɛm 17:5-7) Adɛn nti na wɔfrɛ atoro som odwamanfoɔ? Nea enti a wɔfrɛ no saa ne sɛ n’asɔfo nni Onyankopɔn nokware. Sɛ́ anka wɔde nokwaredi bɛboa Yesu ne n’Ahenni no, wɔboa nnipa aban na wɔbu wɔn ani gu Bible nkyerɛkyerɛ so sɛnea ɛbɛyɛ a wɔbɛnya tumi wɔ aban ahorow mu. Wɔn som ho nte; wɔnte sɛ Kristofo a wɔasra wɔn no. (2 Korintofoɔ 11:2; Yakobo 1:27; Adiyisɛm 14:4) Nanso hwan na ɔbɛsɛe Babilon Kɛse no? Yehowa nam “akekaboa kɔkɔɔ” no “mmɛn du” no so ‘bɛma ne nsusuiɛ aba mu.’ “Akekaboa kɔkɔɔ” no gyina hɔ ma Amanaman Nkabom Kuo no, ɛnna “mmɛn du” no gyina hɔ ma amammui tumidi nyinaa a ɛboa no no.—Kenkan Adiyisɛm 17:3, 16-18.\n5, 6. Adɛn nti na yɛka sɛ Babilon Kɛse no a wɔbɛsɛe no no nkyerɛ sɛ atoro som mufo nyinaa bɛwuwu?\n5 Sɛ wɔsɛe Babilon Kɛse no a, atoro som mufo nyinaa bɛwuwu anaa? Dabi. Yehowa de ne honhom kaa odiyifo Sakaria ma ɔkyerɛw nea ɛbɛsi no ho asɛm too hɔ. Saa bere no, obi a na anka ɔwɔ atoro som mu bɛka sɛ: “‘Menyɛ odiyifoɔ. Meyɛ obi a ɔdɔ, na ɔdasani atɔ me firi me mmɔfraase.’ Na obi bɛbisa no sɛ, ‘Wo nsa ho akuro yi nso ɛ?’ Na ɔbɛbua sɛ, ‘M’adɔfo fie na wɔpiraa me saa.’” (Sakaria 13:4-6) Enti nyamesom akannifo mpo bɛyɛ wɔn ho sɛ wɔnyɛ nyamesomfo, na wɔbɛka sɛ wɔne atoro som nni hwee yɛ.\n6 Dɛn na ɛbɛto Onyankopɔn nkurɔfo saa bere no? Yesu kaa sɛ: “Nokorɛm no, sɛ wɔantwa nna no so a, ɔhonam biara nni hɔ a wɔbɛgye no nkwa; nanso wɔn a wɔayi wɔn no nti wɔbɛtwa nna no so.” (Mateo 24:22) Tete Kristofo bere so no, ‘wɔtwaa’ ahohiahia a ɛbaa Yerusalem no so. Wei maa “wɔn a wɔayi wɔn no,” kyerɛ sɛ, Kristofo a wɔasra wɔn no nyaa kwan dwanee. Saa ara nso na esiane “wɔn a wɔayi wɔn no” nti, ‘wɔbɛtwa’ ahohiahia kɛse no fã a ɛdi kan no so. Onyankopɔn remma amammui tumidi, anaa “mmɛn du” no nsɛe ne nkurɔfo. Mmom atoro som sɛe akyi no, nneɛma mu bɛdwo kakra.\nSƆHWƐ NE ATEMMU BERE\n7, 8. Atoro som sɛe akyi no, hokwan bɛn na yɛbɛnya, na dɛn na ɛbɛma Onyankopɔn nkurɔfo ayɛ soronko wɔ nnipa a wɔaka nyinaa ho saa bere no?\n7 Sɛ wɔsɛe atoro som a, dɛn na ɛbɛsi? Saa bere no na yɛbɛkyerɛ nea ɛwɔ yɛn komam ankasa. Nnipa dodow no ara bɛhwehwɛ mmoa ne ahobammɔ afi nnipa ahyehyɛde ahorow, anaa “mmepɔ mu abotan” hɔ. (Adiyisɛm 6:15-17) Nanso Yehowa nkurɔfo bɛhwehwɛ ahobammɔ afi ne hɔ. Bere a ‘wɔtwaa’ ahohiahia no so wɔ tete Kristofo bere so no, ɛnyɛ saa bere no na na ɛsɛ sɛ Yudafo nyinaa bɛyɛ Kristofo prɛko pɛ. Mmom na bere adu sɛ wɔn a wɔyɛ Kristofo dedaw no dwane fi Yerusalem sɛnea na Yesu aka no. Saa ara na daakye, sɛ wɔto hyɛ Babilon Kɛse no so na afei ‘wɔtwa so’ a, yɛrenhwɛ kwan sɛ nnipa pii bɛba abɛyɛ nokware Kristofo prɛko pɛ. Mmom, nokware Kristofo nyinaa bɛnya hokwan akyerɛ sɛ wɔdɔ Yehowa na wɔaboa wɔn a wɔasra wɔn no.—Mateo 25:34-40.\nYɛbɛnya hokwan akyerɛ sɛ yɛdɔ Yehowa na yɛaboa wɔn a wɔasra wɔn no\n8 Yɛnnim nea ɛbɛsi pɔtee wɔ saa sɔhwɛ bere no mu. Nanso yɛnim sɛ nneɛma mu bɛyɛ den, na ɛbɛhia sɛ yɛgyae nneɛma bi akyi di. Tete Kristofo bere so no, wɔgyaa wɔn afie, na wɔfaa ahokyere pii mu ansa na wɔrenya wɔn ti adidi mu. (Marko 13:15-18) Ɛsɛ sɛ yɛbisa yɛn ho sɛ: ‘Mayɛ krado sɛ mɛgya m’ahonyade hɔ? Mayɛ krado sɛ mɛyɛ nea ɛhia biara na ama makɔ so adi Yehowa nokware?’ Wo deɛ susu ho hwɛ! Saa bere no, ɛmfa ho nea ɛbɛsi biara no, yɛn nko ara na yɛbɛsom yɛn Nyankopɔn sɛnea odiyifo Daniel yɛe no.—Daniel 6:10, 11.\nNá “awieeɛ no” aba!\n9, 10. (a) Asɛm bɛn na Onyankopɔn nkurɔfo bɛka wɔ ahohiahia kɛse no mu? (b) Dɛn na Onyankopɔn nkurɔfo atamfo bɛyɛ?\n9 Ahohiahia kɛse no nyɛ bere a yɛbɛka “ahennie ho asɛmpa” no. Ɛbɛdu saa bere no, na “ahennie ho asɛmpa” a yɛka no bere atwam. Ná “awieeɛ no” aba! (Mateo 24:14) Onyankopɔn nkurɔfo de akokoduru bɛka atemmusɛm akyerɛ nnipa nyinaa. Ebia asɛm a yɛbɛka ne sɛ wɔrebɛsɛe Satan wiase bɔne no korakora. Bible de asɛm a yɛbɛka yi toto asukɔtweaa ho. Ɛka sɛ: “Asukɔtweaa akɛseɛ a emu biara mu duro bɛyɛ sɛ dwetikɛseɛ baako firi soro bɛhwehwee nnipa no so, na ɛsiane ɔhaw a asukɔtweaa no de baeɛ nti, nnipa no kaa Onyankopɔn ho abususɛm, ɛfiri sɛ na ɔhaw no sõ paa.—Adiyisɛm 16:21.\n10 Yɛn atamfo bɛte saa atemmusɛm yi. Yehowa de honhom kaa odiyifo Hesekiel ma ɔkaa sɛnea aman bi a Bible frɛ wɔn Gog a ofi Magog, bɛka wɔn ho abom ayɛ wɔn ade ho asɛm. Ɔkaa sɛ: “Deɛ Awurade Tumfoɔ Yehowa aka nie, ‘Saa da no, biribi bɛba w’akomam na woadwene adwemmɔne. Na wobɛka sɛ: “Mɛkɔ asase a ɛho da hɔ no so. Mɛba wɔn a biribiara nha wɔn a wɔte hɔ dwoodwoo no so. Yeinom nyinaa tete hɔ a wɔnni fasuo, na adaban ne apono mpo wɔnni bi.” Na w’adwene ne sɛ wobɛnya asadeɛ ne afomdeɛ pii, na woadane wo nsa aba amamfõ a afei nnipa tete soɔ no so, ne nnipa a wɔaboa wɔn ano afiri amanaman mu a wɔanya ahodeɛ ne agyapadeɛ pii no so, nnipa a wɔte asase mfimfini no.’” (Hesekiel 38:10-12) Onyankopɔn nkurɔfo bɛyɛ soronko wɔ nnipa a wɔaka nyinaa ho; ɛbɛyɛ te sɛ nea “wɔte asase mfimfini.” Ɛba saa a, amanaman no rentumi nhyɛ wɔn ho so bio. Wɔn ani bɛbere na wato ahyɛ Yehowa nkurɔfo a wɔasra wɔn no ne wɔn a wɔboa wɔn no so.\n11. (a) Dɛn na ɛsɛ sɛ yɛkae wɔ sɛnea nsɛm bɛsisi wɔ ahohiahia kɛse no mu ho? (b) Sɛ nkurɔfo hu nsɛnkyerɛnne no a, dɛn na wɔbɛyɛ?\n11 Ɛno akyi, dɛn na ɛbɛsi? Bible nka sɛnea nsɛm no bɛsisi nnidiso nnidiso nkyerɛ yɛn, nanso ɛbɛyɛ sɛ nsɛm bi bɛsisi bere koro mu. Yesu kaa wɔ ne nkɔmhyɛ a ɛfa bere a ɛwɔ hɔ yi awiei ho mu sɛ: “Nsɛnkyerɛnne bɛba awia ne bosome ne nsoromma so, na amanaman ho ayera wɔn asase so a wɔrenhunu deɛ wɔnyɛ ɛsiane ɛpo a ɛrehuro na ɛrebu fa soɔ nti, na ehu ne nneɛma a ɛreba asase soɔ no bɛma nnipa atotɔ piti; ɛfiri sɛ wɔbɛwoso ɔsoro ahoɔden. Na afei wɔbɛhunu sɛ onipa Ba no nam mununkum mu de tumi ne animuonyam kɛseɛ reba.” (Luka 21:25-27; kenkan Marko 13:24-26.) Sɛ nkɔmhyɛ yi bam a, nnipa bɛhu nsɛnkyerɛnne a ɛyɛ hu wɔ wim anaa? Ɛsɛ sɛ yɛtwɛn na yɛhwɛ nea ɛbɛsi. Nanso yɛnim sɛ, sɛ Onyankopɔn atamfo hu nsɛnkyerɛnne yi a, ehu bɛka wɔn papaapa.\nYɛbɛtumi anya ahotoso efisɛ yɛnim sɛ wɔbɛgye yɛn! (Hwɛ nkyekyɛm 12, 13)\n12, 13. (a) Sɛ Yesu “de tumi ne animuonyam kɛseɛ” ba a, dɛn na ɛbɛsi? (b) Dɛn na Onyankopɔn nkurɔfo bɛyɛ saa bere no?\n12 Sɛ Yesu “de tumi ne animuonyam kɛseɛ” ba a, dɛn na ɛbɛsi? Ɔbɛma anokwafo no akatua pa na watwe wɔn a wɔanni nokware no aso. (Mateo 24:46, 47, 50, 51; 25:19, 28-30) Yesu maa mfatoho bi de kyerɛkyerɛɛ asɛm yi mu yie. Ɔkaa sɛ: “Sɛ onipa Ba no ba n’animuonyam mu a abɔfoɔ nyinaa ka ne ho a, ɔbɛtena n’animuonyam ahennwa so. Na wɔbɛboaboa amanaman nyinaa ano n’anim, na ɔbɛpaepae nnipa no mu mmaako mmaako, sɛdeɛ odwanhwɛfoɔ paepae nnwan ne mmirekyie mu no. Na ɔde nnwan no bɛgyina ne nsa nifa so, na ɔde mmirekyie no agyina ne benkum so.” (Mateo 25:31-33) Dɛn na wɔbɛyɛ nnwan ne mmirekyie no? Wɔbɛbu wɔn atɛn. Mmirekyie, anaa wɔn a wɔanni nokware no, “bɛfiri hɔ akɔ daa ɔsɛeɛ mu.” Nanso nnwan, anaa anokwafo no, bɛnya daa nkwa.—Mateo 25:46.\n13 Sɛ mmirekyie no hu sɛ wɔbɛsɛe wɔn a, wɔbɛyɛ wɔn ade sɛn? Wɔbɛbɔ ‘abubuo.’ (Mateo 24:30) Dɛn na wɔn a wɔasra wɔn no ne wɔn a wɔboaa wɔn no nso bɛyɛ? Wɔbɛyɛ nea Yesu kae yi: “Sɛ nneɛma yi firi aseɛ sɛ ɛresisi a, monsɔre nnyina na momma mo tiri so, ɛfiri sɛ mo gyeɛ rebɛn.”—Luka 21:28.\nWƆBƐHYERƐN PAA WƆ AHENNI NO MU\n14, 15. Sɛ Gog a ofi Magog to hyɛ Onyankopɔn nkurɔfo so a, anoboaboa adwuma bɛn na ɛbɛkɔ so, na wɔbɛyɛ no sɛn?\n14 Sɛ Gog a ofi Magog to hyɛ Onyankopɔn nkurɔfo so a, dɛn na ɛbɛsi? Bible ka sɛ onipa Ba no bɛsoma “abɔfoɔ ama wɔabɛboaboa wɔn a wayi wɔn no ano afiri mframa nnan no mu, firi asase ano akɔsi ɔsoro nohoa.” (Marko 13:27; Mateo 24:31) Saa anoboaboa adwuma yi nkyerɛ bere a wɔdii kan paw Kristofo a wɔasra wɔn no. Saa ara nso na ɛnkyerɛ Kristofo a wɔasra wɔn a wɔda so ara wɔ asase so no nsɔano a ɛtwa to. (Mateo 13:37, 38) Wɔbɛnya nsɔano a ɛtwa to no bere a aka kakraa bi ma ahohiahia kɛse no afi ase no. (Adiyisɛm 7:1-4) Ɛnneɛ, anoboaboa adwuma bɛn na yɛreka ho asɛm yi? Ɛyɛ bere a Kristofo a wɔasra wɔn a wɔda so ara wɔ asase so no bɛnya wɔn akatua na wɔakɔ soro no. (1 Tesalonikafoɔ 4:15-17; Adiyisɛm 14:1) Saa asɛm yi bɛsi bere a Gog a ofi Magog ato ahyɛ Onyankopɔn nkurɔfo so no mu hɔ baabi. (Hesekiel 38:11) Afei, sɛnea Yesu kae no, “ateneneefoɔ bɛhyerɛn paa sɛ awia wɔ wɔn Agya ahennie mu.”—Mateo 13:43. * (Hwɛ ase hɔ asɛm no.)\n15 Wei kyerɛ sɛ “wɔbɛhwim” Kristofo a wɔasra wɔn no akɔ soro anaa? Kristoman mufo pii gye di sɛ Kristofo de honam nipadua na ɛbɛkɔ soro. Bio nso, wɔsusu sɛ wɔde wɔn ani kann bɛhu sɛ Yesu resan aba asase so abɛdi tumi. Nanso Bible ma yɛhu pefee sɛ, sɛ Yesu san ba a, yɛremfa yɛn ani nhu no. Ɛka sɛ: “Onipa Ba no ho sɛnkyerɛnne bɛda adi ɔsoro,” na Yesu “nam ɔsoro mununkum mu” bɛba. (Mateo 24:30) Bible san ka sɛ: “Honam ne mogya ntumi nnya Onyankopɔn ahennie.” Enti ɛbɛhia sɛ wɔdi kan ‘sesã’ wɔn a wɔbɛfa wɔn akɔ soro no “ntɛm so, anibuo mu, totorobɛnto a ɛdi akyire no mu.” * (Hwɛ ase hɔ asɛm no.) (Kenkan 1 Korintofoɔ 15:50-53.) Yɛremfa asɛmfua “ohwim” nkyerɛkyerɛ saa adeyɛ yi mu efisɛ ɛyɛ atosɛm a Kristoman kyerɛkyerɛ. Nanso, wɔbɛboaboa Kristofo a wɔasra wɔn a wɔda so ara wɔ asase so no ano amonom hɔ ara.\n16, 17. Dɛn na ɛbɛsi ansa na Adwammaa no ayeforohyia no aba so?\n16 Sɛ Kristofo a wɔasra wɔn a wɔn dodow yɛ 144,000 no nyinaa nya kɔdu soro a, wɔbɛfi ase ayɛ ahoboa a ɛtwa to ama Adwammaa no ayeforohyia. (Adiyisɛm 19:9) Nanso biribi foforo bɛsi ansa na anigyesɛm yi aba. Kae sɛ bere a Kristofo a wɔasra wɔn no mufo a wɔaka no da so ara wɔ asase so no ɛnna Gog a ofi Magog bɛto ahyɛ Onyankopɔn nkurɔfo so. (Hesekiel 38:16) Dɛn na Onyankopɔn nkurɔfo bɛyɛ? Wɔbɛtie akwankyerɛ a ɛdi so yi: “Ɛnyɛ mo na mobɛko. Monkɔgyinagyina hɔ, monyɛ komm na monhwɛ sɛdeɛ Yehowa bɛgye mo nkwa. . . . monnsuro, na mommmɔ hu.” (2 Berɛsosɛm 20:17) Sɛ Gog to hyɛ Onyankopɔn nkurɔfo so a, emu hɔ baabi no, wɔbɛfa Kristofo a wɔasra wɔn no mufo a wɔaka wɔ asase so no nyinaa akɔ soro. Afei Adiyisɛm 17:14 ma yɛhu nea ɛbɛsi wɔ soro bere a Gog ato ahyɛ Onyankopɔn nkurɔfo so no. Onyankopɔn nkurɔfo atamfo “ne Adwammaa no bɛko, nanso ɛsiane sɛ Adwammaa no yɛ awuranom mu Awurade ne ahemfo mu Hene nti, ɔbɛdi wɔn so nkonim. Afei, wɔn a wɔka ne ho a wɔafrɛ wɔn na wɔayi wɔn na wɔdi no nokorɛ no nso bɛdi nkonim.” Enti Yesu ne ahemfo 144,000 a wɔasra wɔn a wɔwɔ soro no bɛgye Onyankopɔn nkurɔfo a wɔwɔ asase so ha no.\n17 Wei na ɛde Harmagedon ko no bɛba, na ɛbɛhyɛ Yehowa din kronkron no anuonyam. (Adiyisɛm 16:16) Wɔbɛsɛe wɔn a wɔbɛbu wɔn atɛn sɛ mmirekyie, anaa wɔn a wɔanni nokware no nyinaa. Abɔnefosɛm bɛfi asase so koraa, na “nipakuo kɛseɛ” no bɛnya wɔn ti adidi mu wɔ Harmagedon. Afei, anigyesɛm a ɛde Adiyisɛm nwoma no ba awiei no bɛba mu; ɛno ne Adwammaa no ayeforohyia! (Adiyisɛm 21:1-4) * (Hwɛ ase hɔ asɛm no.) Wɔn a wɔbɛnya nkwa atena asase so nyinaa bɛnya Onyankopɔn anim dom, na Yehowa bɛyi ne yam adɔ wɔn paa. Yɛde anigye kɛse hwɛ saa bere no kwan. Hwɛ sɛnea ayeforohyia apontow no bɛyɛ anigye afa!—Kenkan 2 Petro 3:13.\n18. Esiane sɛ anigyesɛm yi bɛba nnansa yi ara nti, dɛn na ɛsɛ sɛ yɛsi yɛn bo sɛ yɛbɛyɛ?\n18 Esiane sɛ anigyesɛm yi bɛba nnansa yi ara nti, dɛn na ɛsɛ sɛ yɛn mu biara yɛ seesei? Yehowa de honhom kaa ɔsomafo Petro ma ɔkyerɛwee sɛ: “Ɛsiane sɛ yeinom nyinaa bɛnane nti, monhunu nnipa ko a ɛsɛ sɛ moyɛ wɔ abrabɔ kronkron ne onyamesom pa mu berɛ a motwɛn na moma Yehowa da no ba yɛ ntɛm mo adwenem no . . . Enti, adɔfo, ɛsiane sɛ moretwɛn yeinom nti, monyɛ deɛ mobɛtumi biara mma no mmɛhu mo sɛ nnipa a wɔn ho nni nkekaeɛ ne dɛm biara wɔ asomdwoeɛ mu.” (2 Petro 3:11, 12, 14) Enti, momma yɛnsi yɛn bo sɛ yɛbɛkɔ so ama yɛn som ho ate a yɛremfa atoro som nkyerɛkyerɛ biara mfrafra mu. Afei nso, momma yɛmmoa Asomdwoe Hene, Yesu Kristo.\n^ nky. 2 Hwɛ April 15, 2012, Ɔwɛn-Aban no kratafa 25-26.\n^ nky. 14 Hwɛ July 15, 2013, Ɔwɛn-Aban, kratafa 13-14.\n^ nky. 15 Wɔremfa Kristofo a wɔasra wɔn a wɔwɔ hɔ saa bere no honam nipadua nkɔ soro. (1 Korintofoɔ 15:48, 49) Sɛnea wɔyii Yesu nipadua fii hɔ no, saa ara na ɛbɛyɛ sɛ wɔbɛyɛ Kristofo a wɔasra wɔn no nipadua.\n^ nky. 17 Dwom 45 nso ma yɛhu sɛnea nsɛm no bɛsisi nnidiso nnidiso no ho nsɛm bi. Nea ɛdi kan, Ɔhene no bɛko, na ɛno akyi no, ayeforohyia no aba so.\nAdwammaa no ayeforohyia: Adwammaa no ne Ayeforokunu no nyinaa gyina hɔ ma Yesu Kristo. Ayeforo no gyina hɔ ma Kristofo a wɔasra wɔn no nyinaa bere a wɔakɔ soro no. Ayeforohyia no gyina hɔ ma Yesu ne wɔn a wɔasra wɔn a wɔanya owusɔre nyinaa a wɔbɛka wɔn abom ma wɔne no abom ayɛ adwuma. Onyankopɔn ko a ɛne Harmagedon no akyi na ayeforohyia no bɛba so wɔ soro\nGog a ofi Magog: Aman dodow bi a wɔbɛka abom ato ahyɛ Onyankopɔn nkurɔfo so wɔ ahohiahia kɛse no mu


Ɛnam sԑ yԑn nnwumapa ada yԑn adi sԑ yԑyԑ (ↄkasa) nkyerԑaseԑ adwumakuo nti, SunFlare gyina hↄ sԑ ↄyↄnkoↄ a ↄma n’adwadifoↄ nimdeԑ mapa a Wobԑtumi de wo ho ato so.\nYԑdi dwuma a ahodoↄ a emu dↄ, a yԑnam nkrataasԑm ho Wobԑtumi de ahodoↄ a nnwumakuo a wↄdi dwuma ahodoↄ hia so na ԑdie.\nYԑtumi ma wↄn a yԑdi dwuma ma wↄn no nsa ka anoyie mapa berԑ a yԑbԑda nkrataasԑm ho haw adi na yԑadi ho dwuma ntԑm so wↄ pԑpԑԑpԑyԑ kwan so.\nAdwumakuo Ho Asԑm\nϽsanaa 1, 1971\nTokyo Ͻfese Baatan:\nϽkwankyerԑfoↄ A Ͻsi Yԑn Anan Mu\nAtwerԑ (mfidisԑm ne apomuden nsԑm)\nBↄsrԑmuka dwumadie (disaen, DTP, wԑb ne video)\nNkrataasԑm ho akwankyerԑ\nNhwehwԑmu (mmara, nhyehyԑeԑ, susudua ne ↄdedeԑ)\nAtwerԑtwerԑ ne adesrԑ ho mmoa (ↄdedeԑ, nhyehyԑeԑ ho nsԑm ne apomuden nsԑm)\nNwomasua ne nteteeԑ\nTranslator Qualifying Examination (TQE) (Nkyerԑaseԑni Abodin Sↄhwԑ)\nSԑmina ahodoↄ (ↄdedeԑ ne apomuden mfidie)\nType II Marketing Authorization Holder License for Medical Devices (Adetↄn Ho Tumi Krataa a Ɛfa Apomuden Mfidie Ho)\nTumi krataa wↄ ISO 27001 ne ISO 9001\nWↄn a yԑyԑ wↄn nnwuma no wↄ nkrataasԑm ho ahiadeԑ ahodoↄ ahodoↄ. Sԑdeԑ ԑbԑyԑ a yԑbԑtumi anya bammↄ nhyehyԑeԑ mapa a yԑnam so bԑgye wↄn nsԑm a ԑyԑ kokoamusԑm na yԑwie a yԑbԑtumi de adwuma a ԑdi mu pa ara ama wↄn nti, yԑdi amansan ntotoeԑ ho nhyehyԑeԑ ahodoↄ so.\nYԑwↄ suahunu wↄ adwuma ahodoↄ ahodoↄ ne nnwumakuo ahodoↄ ahodoↄ dwumadie mu\nSԑdeԑ ԑbԑyԑ a yԑbԑtumi akↄ so ayԑ ↄyↄnkoↄ a wobԑtumi de wo ho ato yԑn so nti, abenfoↄ a wↄwↄ adwuma yi mu ne akuo a wↄdi dwuma ankasa no yԑ adwuma bom ma wↄn a yԑyԑ wↄn adwuma no nsa ka anoyie a edi mu wↄ ↄhaw a ԑsi wↄn ani so ho.\nYԑwↄ nimdeԑ korogyee wↄ ↄkasa 70 mu\nSԑ adwumakuo bi pԑ sԑ ↄno ara trԑ ne ntaban mu kↄ wiase afaanan nyinaa a, ԑwↄ sԑ ↄtumi hunu sԑdeԑ aman a ↄpԑ sԑ ↄkↄ so no nyinaa kasa ne wↄn amammerԑ teԑ. Wotumi hunu sԑ ԑnyԑ adeԑ a yei bԑyԑ yie wↄ adwumasԑm mu. Mmom, woba SunFlare a, yԑwↄ abenfoↄ wↄ ↄkasa bԑyԑ 70 mu a wↄsan nim amammerԑ a ԑwↄ baabi a yԑde saa ↄkasa ahodoↄ yi di dwuma no. Wↄbԑtumi ama wↄn a yԑyԑ wↄn adwuma no nsa aka mmoa a wↄhia wↄ wↄn adwumayԑ mu a ԑbԑma wↄn adi nkunim wↄ amansan adwumayԑ mu, wↄ berԑpa mu nso. Yԑn abenfoↄ no wↄ nimdeԑ a emu dↄ yie wↄ dwumadie pↄtee biara ho, a wↄwↄ ↄkasa ho nimdeԑ tatahwe nso a wↄde pia no, a ԑboa yԑn ma yԑtumi di dwuma a ԑho twa, ntԑm so, wↄ nkrataa a ԑhia nimdeԑ mapa bi te sԑ, mmara mu nkrataasԑm, nwomasua nkrataa ne nhyehyԑeԑ ho adesrԑ nsԑm ho.